Ronaldo dakwa dikhianati Manchester

(Pengurus Manchester United, Erik ten Hag (DUA DARI KIRI) memberi arahan kepada pemain tengah Donny van de Beek (KANAN), Cristiano Ronaldo (TENGAH) dan Diogo Dalot (KIRI) pada perlawanan Liga Perdana Inggeris antara Aston Villa dan Manchester Utd di Villa Park di Birmingham, tengah England pada 6 November 2022 / AFP)

MANCHESTER, 14 November- Cristiano Ronaldo berkata dia berasa "dikhianati" oleh Manchester United kerana mendakwa pengurus Erik Ten Hag dan eksekutif kanan lain cuba memaksanya keluar dari kelab itu dalam satu temu bual pada Ahad.Pemenang Ballon d'Or lima kali itu telah menjadi figura luar biasa di atas padang untuk United sejak Ten Hag mengambil alih tugas pada Mei.Ronaldo dikenakan tindakan disiplin selepas enggan masuk sebagai pemain gantian dalam kemenangan 2-0 ke atas Tottenham bulan lalu, tetapi telah kembali bersama pasukan dalam beberapa minggu kebelakangan ini malah menjadi ketua pasukan Red Devils dalam kekalahan 3-1 di Aston Villa hujung minggu lalu.Bagaimanapun, pemain berusia 37 tahun itu tidak menyertai skuad The Red Devils dalam kemenangan 2-1 ke atas Fulham pada Ahad; perlawanan terakhir United sebelum berehat enam minggu untuk Piala Dunia."Saya tidak menghormati dia kerana dia tidak menunjukkan rasa hormat kepada saya," kata Ronaldo mengenai Ten Hag dalam temu bual dengan rancangan TV Piers Morgan Uncensored."Bukan sahaja jurulatih, tetapi dua atau tiga lagi individu dalam kelab. Saya rasa dikhianati."Ketika disoal semula jika eksekutif kanan kelab cuba menggulingkannya, Ronaldo menjawab: "Ya, saya rasa dikhianati dan saya rasa ada orang tidak mahu saya di sini, bukan sahaja tahun ini tetapi tahun lalu juga."Ronaldo kembali ke Old Trafford pada Ogos 2021 dari Juventus.Musim pertamanya di United adalah satu kejayaan yang gemilang bawah bimbingan Alex Ferguson, memenangi tiga gelaran Liga Perdana, Liga Juara-Juara dan yang pertama daripada mahkota Ballon d'Or sebagai pemain terbaik di dunia.Walaupun menjaringkan 24 gol dalam semua kejohanan musim lalu, United mengharungi kempen yang mengerikan apabila mereka menduduki tempat keenam dalam Liga Perdana dan gagal layak ke Liga Juara-Juara.Ronaldo kemudian dilaporkan membuat pecubaan untuk keluar sebelum permulaan musim ini, tetapi gagal memeterai sebarang perjanjian dengan kelab lain."Sejak Sir Alex pergi, saya tidak melihat sebarang evolusi dalam kelab. Tiada apa-apa yang berubah," kata Ronaldo mengenai apa yang ditemuinya sekembalinya ke United."Saya mahukan yang terbaik untuk kelab. Inilah sebabnya saya datang ke Manchester United.“Tetapi anda mempunyai beberapa perkara yang tidak membantu (kami) mencapai tahap tertinggi seperti (Manchester) City, Liverpool dan juga Arsenal sekarang...kelab dengan dimensi ini sepatutnya berada di puncak pada pendapat saya tetapi malangnya mereka tidak mencapai par."United berada di tangga kelima Liga Perdana, 11 mata di belakang pendahulu Arsenal. - AFP

(Ronaldo diwawancara dalam rancangan temu bual Piers Morgan Uncensored / REUTERS)


Pocket Rocketman pamerkan perkembangan positif

KUALA LUMPUR, 13 November- Jaguh berbasikal trek negara Datuk Mohd Azizulhasni Awang mempamerkan perkembangan positif selepas kembali beraksi dalam pusingan pembukaan Liga Juara-Juara Trek UCI (TCL) yang berlangsung di Mallorca, Sepanyol pada Sabtu (12 Nov).Selepas lama berehat berikutan pembedahan jantung April lepas, “The Pocket Rocketman” mengakhiri acara kegemarannya, keirin di tempat keempat dalam aksi pusingan pertama yang berlangsung di Velodrom Illes Ballears.Azizulhasni membawa pulang pingat perak dalam acara keirin di Sukan Olimpik Tokyo 2020, yang merupakan perlumbaan terakhirnya sebelum menjalani pembedahan itu.

(Jaguh berbasikal trek negara, Datuk Mohd Azizulhasni Awang)

Pelumba Australia Matthew Richardson menjuarai perlumbaan itu diikuti rakan senegara Thomas Cornish sementara pelumba Jepun Shinji Nakano di tempat ketiga dalam acara keirin itu.Hanya dua pelumba teratas dalam tiga saringan berbeza layak ke final.Juara Dunia Harrie Lavreysen dari Belanda menjuarai final sementara Stefan Botticher dari Jerman mengakhiri perlumbaan di tempat kedua dan Richardson di tempat ketiga. Sementara itu dalam acara pecut, Azizulhasni menamatkan saringan kedua pusingan pertama di tempat kedua di belakang pelumba Israel Mikhail Yakovlev. Hanya pelumba teratas daripada enam saringan berbeza melangkah ke final.Richardson mempamerkan kehebatannya dalam acara pecut dengan menewaskan Lavreysen untuk muncul sebagai juara. Perlumbaan TCL seterusnya akan berlangsung di Berlin, Jerman pada 19 Nov diikuti Saint-Quentin-en-Yvelines, Perancis (26 Nov) dan dua perlumbaan berturut-turut di London pada 2 dan 3 Dis.- BERNAMA


Pelumba cilik Hakim Danish lakar sejarah membanggakan

KUALA LUMPUR, 13 November- Pelumba muda negara Muhammad Hakim Danish Ramli mencipta sejarah tersendiri, apabila dinobatkan sebagai juara keseluruhan Kejuaraan Asia Talent Cup (ATC) 2022 di Mandalika International Street Circuit di Lombok, Indonesia, hari ini.Kejayaan itu menyaksikan Muhammad Hakim yang lebih mesra disapa Hakim Danish menjadi rakyat Malaysia pertama dan pelumba kedua dari Asia Tenggara bergelar juara keseluruhan, sejak saingan perlumbaan itu mula diperkenalkan pada 2014.Pada perlumbaan kedua pusingan terakhir hari ini, pelumba kelahiran Terengganu berusia 15 tahun itu menamatkan saingan di tempat kedua di belakang wakil Indonesia Vede Ega Pratama, sekali gus mengumpul keseluruhan 187 mata di posisi teratas senarai kedudukan pelumba.Pencabar terdekatnya, Shinya Ezawa dari Jepun terpaksa berpuas hati menamatkan musim di tempat kedua dengan mengumpul keseluruhan 177 mata, selepas menghabiskan perlumbaan kedua di kedudukan ketiga.Sementara itu, kejayaan memenangi dua pusingan perlumbaan di Lombok membolehkan Vede Ega mengutip keseluruhan 141 mata dan merampas posisi ketiga dalam senarai kedudukan pelumba daripada seorang lagi wakil Jepun, Gun Mie.Pada perlumbaan pertama yang berlangsung di litar sama semalam, Carter Thompson dari Australia menduduki tempat kedua sementara Hakim Danish ketiga.Sebagai rekod, Hakim Danish berjaya menduduki tempat pertama pada dua perlumbaan pusingan kedua di Lombok pada Mac lepas, diikuti perlumbaan pertama pusingan keempat di Thailand dan perlumbaan pertama pusingan kelima di Litar Antarabangsa Sepang bulan lepas, sebelum beraksi di Lombok bulan ini.- BERNAMA


Pelari Kenya dominasi KLSCM 2022

KUALA LUMPUR, 13 November - Pelari Kenya jelas berada dalam kelas mereka tersendiri apabila mendominasi kategori maraton penuh terbuka (42.195 kilometer) lelaki dan wanita dalam larian Kuala Lumpur Standard Chartered Marathon (KLSCM) 2022.Pada acara yang bermula dan berakhir di Dataran Merdeka di sini, Moses Kiptoo Kurga yang membuat penampilan sulung, muncul juara kategori lelaki selepas mencatatkan masa 2 jam 11 minit dan 6 saat.Beliau menewaskan pelari senegara Kiprop Tonui dan Ngare Joseph Mwangi yang masing-masing menamatkan larian pada tempat kedua dan ketiga dengan catatan masa 2’15.23s dan 2’16.06s.Kurgat berkata beliau boleh merekodkan masa lebih baik pada larian hari ini, namun disebabkan beberapa kekangan seperti cuaca lembap telah melambatkan lariannya, bagaimanapun beliau berpuas hati dengan masa yang dilakarkan.Dalam kategori wanita, Shelmith Nyawira Muriuki memenangi perlumbaan selepas merekodkan 2’44.16s untuk mengalahkan rakan senegaranya Sheila Jepkosgei Chesang di tempat kedua (2’45.15s) manakala Eunice Nyawira Muchiri di kedudukan ketiga dengan masa 2’49.00s.

(Pelari Kenya, Moses Kiptoo Kurga dan Shelmith Nyawira Muriuki)

“Saya tidak menyangka akan menang kerana ramai lagi lawan yang kuat, tuhanlah yang membantu saya hari ini.“Saya juga gembira dapat memenangi acara hari ini dengan rakan senegara yang lain kerana apabila anda menang, bendera akan berkibar megah dengan semangatnya kerana kita mewakili negara, jadi perasaan itu sangat indah,” kata Muriuki kepada pemberita selepas acara penyampaian pingat.Dalam pada itu, S. Poo Vasanthan bergelar juara untuk kategori maraton penuh lelaki Malaysia selepas merekodkan 2’37.56s manakala Noor Amelia Musa membawa pulang gelaran itu dalam kategori wanita dengan catatan masa 3’13.59s.Sementara itu, Pengarah Projek KLSCM Rainer Biemans gembira apabila acara itu berjalan dengan lancar seperti dirancang, terutamanya selepas larian itu dibatalkan selama dua tahun berikutan COVID-19.“Kami berasa senang hati dapat kembali tetapi berharap dapat menambah baik program tahun depan kerana peluang untuk memperbaiki penganjuran itu sentiasa ada kerana itulah matlamat kami dan mungkin akan menambah beberapa pendaftaran untuk tahun depan,” katanya kepada Bernama. - BERNAMA


Selangor FC lawan Terengganu FC separuh akhir Piala Malaysia

(Yazan Mousa Mahmood (dua, kanan) meraikan jaringan golnya bersama barisan kejurulatihan pada perlawanan Suku Akhir Kedua Piala Malaysia, pasukan Selangor menetang Negeri Sembilan FC/BERNAMA)

PAROI, 13 November- Selangor FC berjaya melangkah ke separuh akhir Piala Malaysia dengan agregat 4-2 setelah seri 2-2 dengan Negeri Sembilan FC (NSFC) dalam aksi suku akhir kedua di Stadium Tuanku Abdul Rahman, Paroi, malam tadi.  Kemenangan itu membolehkan Selangor FC menempah pertemuan dengan Terengganu FC yang menyingkirkan Kuala Lumpur City secara agregat 4-1dalam satu lagi saingan suku akhir.  Selangor FC yang menang 2-0 pada suku akhir pertama di Petaling Jaya minggu lalu, bermula agresif dengan menjaringkan gol seawal minit ke-10 menerusi penyerang, Herlison Caion dari Brazil.  Skuad Jang berjaya menyamakan kedudukan pada minit ke-24 hasil sepakan penalti yang disempurnakan Matheus Alves Leandro.  Pasukan pelawat menambah gol kedua menerusi jaringan pertahanan tengah, Yazan Mousa Al-Arab pada minit ke-45.  Sebelum separuh masa pertama tamat, NSFC kembali mengikat kedudukan menerusi sentuhan ketua pasukan, Mohd. Zaquan Adha Abdul Radzak.  Memasuki babak kedua perlawanan, kedua-kedua pasukan dilihat berusaha menambah koleksi gol.  Namun sehingga wisel penamat dibunyikan kedudukan kekal NSFC 2, Selangor FC 2.

(Pemain Negeri Sembilan Che Rashid Che Halim (kiri) dikawal oleh pemain pertahanan Selangor Fadzly Mazlan pada perlawanan Suku Akhir Kedua Piala Malaysia/BERNAMA)


Brentford kalahkan Mancester City, beri kelebihan kepada Arsenal

(Martin Odegaard (kanan) meraikan kemenangan Arsenal/AFP)

MANCHESTER, 13 November - Pendahulu Liga Perdana Inggeris, Arsenal menewaskan Wolves 2-0 dalam aksi terakhirnya sebelum liga antarangsa berhenti rehat bagi memberi laluan kepada Piala Dunia 2022 di Qatar.Kemenangan itu membolehkan The Gunners melebarkan jarak dengan pesaing terdekat, Manchester City kepada lima mata.Martin Odegaard muncul wira apabila menjaringkan dua gol dari jarak dekat pada separuh masa kedua.Pengurus baharu Wolves, Julen Lopetegui yang akan mengambil alih tugas secara rasmi esok menyaksikan perlawanan di tempat duduk penonton.Dia dijangka berhadapan tugas sukar pada separuh kedua musim dengan Wanderers kini berada di tangga terbawah.Sementara itu City gagal meraih sebarang mata apabila kalah mengejut 1-2 di tempat sendiri kepada Brentford.Skuad bimbingan Pep Guardiola yang tidak tewas di Etihad sejak Februari, tunduk kepada kehebatan ketua pasukan Brentford, Ivan Toney yang diketepikan daripada skuad Piala Dunia England.Toney menjaringkan dua gol pada minit ke-16 dan masa tambahan manakala City membalas menerusi jaringan Phil Foden sejurus sebelum tamat separuh masa pertama.“Pasukan yang lebih baik menang,” akui Guardiola. "Kami mempunyai banyak masalah dan kami tidak boleh menekan kerana mereka tidak membenarkan kami," katanya.Pengurus skuad Bees, Thomas Frank memuji keputusan itu sebagai mungkin yang terbaik buat Brentford apabila mereka naik ke tangga ke-10 liga."Menentang salah satu kelab terkaya di dunia dan kami antara pasukan dengan bajet terendah," kata Frank. Dalam pada itu Newcastle kekal di tangga ketiga selepas menewaskan Chelsea 1-0 di St. James' Park, kekalahan ketiga berturut-turut The Blues dalam saingan Liga Perdana.Tottenham Hotspur juga kekal di tangga keempat, hasil kemenangan 4-3 menentang Leeds. -AFP

(Martin Odegaard (tengah) meraikan kejayaan menjaringkan gol kedua pasukannya semasa perlawanan bola sepak Liga Perdana Inggeris antara Wolverhampton Wanderers dan Arsenal/AFP)


De Gea dan Thiago Alcantara tidak tersenarai ke Piala Dunia

LAS ROZAS, 13 November - Juara Piala Dunia 2010, Sepanyol melakukan kejutan apabila tidak menyenaraikan penjaga gol Manchester United, David de Gea dan perancang Liverpool, Thiago Alcantara dalam skuad ke Piala Dunia 2022 di Qatar, bulan ini.Menurut ketua jurulatihnya, Luis Enrique, khidmat beberapa pemain muda ditagih termasuk penyerang Barcelona, Ansu Fati yang berusia 20 tahun.Luis Enrique bagaimanapun enggan memberi alasan mengapa De Gea dan Thiago diketepikan dalam skuad 26 pemain pasukan Sepanyol itu.Namun, keputusannya itu dilihat lebih kepada memberi peluang buat pemain generasi baharu Sepanyol.De Gea sebelum ini kehilangan posisinya itu kepada pemain Athletic Bilbao, Unai Simon manakala peranan Thiago sebagai perancang tengah La Roja pula mula dirampas oleh dua pemain muda Barcelona, Pedri, 19 tahun dan Gavi, 18 tahun.Sementara itu, kehadiran Fati, 20 tahun, ke dalam skuad Sepanyol kali ini amat mengejutkan selepas penyerang Barca itu baharu sahaja pulih daripada pembedahan lutut sejak November 2020.Fati membuat penampilan sulung Piala Dunia pada edisi 2020 ketika berusia 17 tahun dan mencatat sejarah sebagai pemain termuda menjaringkan gol buat skuad kebangsaannya.Sepanyol akan memulakan kempen memburu gelaran dunia kedua mereka di Qatar dengan berdepan Costa Rica, Jerman dan Jepun dalam Kumpulan E.


Selangor, juara Piala Emas Raja-Raja edisi ke-100

PETALING JAYA, 13 November- Selangor berjaya menamatkan penantian 25 tahun selepas menjulang trofi Piala Emas Raja-Raja dengan menewaskan PDRM, 3-2.Kejayaan itu berjaya mengulangi pencapaian edisi 1997 dan lebih manis, edisi kali ini adalah edisi ke-100 tahun penganjuran.Pada aksi yang berlangsung di Stadium Majlis Bandaraya Petaling Jaya, Selangor terlebih dahulu membuka jaringan menerusi Muhammad Adim Muzahhir pada minit ketiga.PDRM tampil garang memburu mata penyamaan yang berjaya ditemui Mohamad Fakrullah pada minit ke-23.Skuad Sang Saka Biru berjaya meletakkan pasukan dihadapan dengan jaringan 2-1 pada babak kedua hasil jaringan, Muhammad Eskandar Ismail.Tidak bertahan lama, Selangor menggandakan asakan ke kubu lawan sekali gus berjaya meraih gol penyamaan menerusi sepakan percuma yang disempurnakan pemain gantian, Amirul Haziq pada minit ke-73.Bagaimanapun, Nazrin Mohammad Nasir muncul wira buat Selangor apabila berjaya menoktahkan kemenangan buat pasukan pada masa kecederaan, hasil gol tanduknya.Keputusan tersebut menyaksikan Selangor menjulang trofi Piala Emas Raja-Raja untuk edisi ke-100 penganjurannya manakala PDRM terus merekodkan ketandusan piala.Pengendali PDRM, Rohaizah Md Ribi berkata pasukannya tidak bernasib baik pada perlawanan berkenaan walaupun berjaya mencipta beberapa peluang terbaik."Menurut saya, permainan kami seimbang dengan pihak lawan cuma rezeki tidak berpihak kepada kami apabila mereka menyudahkan peluang emas pada masa tambahan itu," kata Rohaizah kepada RTM.Pasukan Selangor membawa pulang RM50,000, trofi, pingat dan syiling emas manakala PDRM membawa pulang RM30,000 beserta pingat.

(Pemain Selangor meraikan kemenangan pasukan sempena penganjuran Piala Emas Raja-Raja yang ke-100)


TFC layak ke separuh akhir TM Piala Malaysia 2022, Selangor FC menanti

KUALA NERUS, 13 November - Terengganu FC (TFC) membuktikan bahawa pasukan mereka lebih layak untuk ke pusingan separuh akhir TM Piala Malaysia 2022 selepas mempamer aksi hebat membenam juara bertahan, Kuala Lumpur (KL) City FC, 3-1 malam tadi.Keputusan tersebut mencatatkan TFC mendahului skor agregat 4-1 pada aksi suku akhir kedua yang berlangsung di Stadium Sultan Mizan Zainal Abidin.Momentum kemenangan ini disaksikan lebih 25,000 penyokong setia TFC sekali gus membenarkan mereka memasang impian untuk memburu slot ke pentas akhir buat kali kedua pada musim ini.Tirai jaringan dibuka seawal minit ke-22 oleh perancang TFC, Manuel Ott namun TFC akur diikat semula KL City FC sebelum tamat babak masa pertama menerusi Haqimi Rosli. TFC mempamer aksi kebangkitan sejurus masuk babak kedua apabila pemain import mereka berjaya mencetak dua gol menerusi Kipre Tchetche pada minit ke-63 disusuli gol kemenangan TFC pada minit ke-89 oleh Kpah Sherman.TFC selepas ini akan berdepan juara 33 kali Piala Malaysia iaitu Selangor FC bagi aksi separuh akhir TM Piala Malaysia 2022.

Sementara itu, pengurus TFC, Nafuzi Zain berkata skuad Sang Penyu berjaya mengawal permainan meski tertekan akibat ketinggalan jaringan pada babak pertama."Gol penyamaan pada separuh masa pertama itu memberi sedikit kelegaan dan juga tekanan kepada para pemain. Namun, saya harus memberi kredit kepada pemain kerana mereka berjaya menyerap tekanan sekali gus menterjemahnya pada babak kedua permainan.Sokongan daripada peminat setia TFC antara faktor kekuatan kami untuk aksi bertemu KL City FC ini. Ini adalah satu pencapaian terbaik pasukan apabila layak ke pusingan separuh akhir dua tahun berturut-turut," kata Nafuzi kepada RTM selepas perlawanan malam tadi.Dalam perkembangan sama, Nafuzi Zain meluahkan rasa terkilan terhadap pengurusan TFC apabila tidak bersikap profesional ketika pemakluman lanjutan kontraknya. Jelasnya, beliau hanya mengetahui berkenaan perkara itu apabila surat lanjutan kontrak diserahkan oleh KITMAN dan bukan melalui meja perbincangan seperti yang diamalkan sesebuah pasukan bola sepak profesional.  Walau bagaimanapun, beliau tetap fokus dengan sasaran untuk melangkah ke pusingan akhir TM Piala Malaysia 2022 dan menjelaskan, isu berkenaan tidak menjejaskan perancangannya untuk skuad Sang Penyu.


Kerajaan komited bangunkan e-sukan

(Perdana Menteri yang juga calon Barisan Nasional (BN) bagi Parlimen P090 Bera Datuk Seri Ismail Sabri Yaakob beramah mesra bersama pemain-pemain E-Sports pada majlis perasmian Karnival Anak Muda Gegor Bera di Dewan Konvensyen Bera / BERNAMA)

BERA, 12 November- Kerajaan terus komited membangunkan e-sukan di negara ini.Perdana Menteri Datuk Seri Ismail Sabri berkata, usaha kerajaan dalam membangunkan e-sukan dapat dilihat melalui pelbagai inisiatif termasuk jumlah peruntukan sebanyak RM13 juta dalam Bajet 2023 untuk sukan itu.“Industri e-Sukan dunia juga sedang giat berkembang dan ia dijangka mampu menjana pendapatan sehingga RM7.56 bilion pada tahun 2024,” katanya ketika berucap pada Karnival Keluarga Malaysia Anak Muda Gegor Bera di Dewan Konvensyen Majlis Daerah Bera.Karnival anjuran Miat Quadra Esport Club itu juga bagi melatih pelajar yang berpotensi sehingga mencapai peringkat profesional.  Pengerusinya, Mohamad Lukman Afiq Mohamad Faizal berkata, pada karnival itu, seramai 190 peserta daripada 38 pasukan menyertai acara itu bagi menggilap kemahiran mereka dalam e-sukan sehingga mampu menjana pendapatan yang lumayan.  "E-sukan bukanlah dijadikan sebuah hobi semata mata ia boleh juga dijadikan karier dan tujuan matlamat team Miat Quadra adalah untuk menarik bakat minat anak anak muda seperti kita tahu ia boleh dijadikan sebagai mata pencarian,"katanya.Santai e-games yang berlangsung hari ini menawarkan hadiah terkumpul sebanyak RM25,000.Tempat pertama membawa pulang RM10,000, kedua RM5,000 manakala tempat ketiga RM2,000.


Kabin belia e-sukan di Perak jadi hub penganjuran sukan elektronik

IPOH, 12 November - Kabin belia e-Sukan yang pertama di Perak akan dibina bersebelahan velodrome rakyat menjelang Disember ini. Pusat tersebut akan menjadi hub komuniti dan pusat penganjuran kejohanan-kejohanan sukan elektronik di negeri Perak.  Menteri Belia dan Sukan, Datuk Seri Ahmad Faizal Azumu berharap dengan pembinaan pusat tersebut ianya dapat mengumpulkan anak muda dalam satu-satu program dan menjadi sumber pendapatan kepada rakyat di negeri itu.

"Ini setelah saya memikirkan bahawa, itu satu-satunya fasiliti sukan di kompleks sukan di Bandaraya Ipoh yang jarang sekali digunakan. Jika kita bina kabin belia e-sukan di situ, maka bila orang ramai datang ianya lebih terjaga dengan baik," katanya ketika ditemui pemberita selepas Majlis Pelancaran Kabin Belia e-Sukan, di sini.Perak menjadi lokasi kedua pembinaan kabin belia e-sukan selepas lokasi pertama di Kepala Batas, Pulau Pinang.


Kok Leong cipta sejarah di Turkiye

KUALA LUMPUR, 12 November- Pemain snuker negara Lim Kok Leong berjaya mencipta sejarah selepas muncul sebagai pemain Malaysia pertama merangkul gelaran Kejohanan Snuker Dunia 2022 yang berlangsung di Antalya, Turkiye, semalam.Menurut laman sesawang kejohanan itu, esnooker.pl dalam perlawanan final yang berlangsung di Hotel Sueno Deluxe Belek, atlet berusia 27 tahun itu berjaya mengetepikan cabaran juara snuker Asia Amir Sarkhosh dari Iran 5-0 (68-63, 67-42, 78-0, 80-7, 73-54) dalam pertarungan selama 16 minit.Pada Mei lepas, Kok Leong meraih pingat emas acara snuker dan biliard 6 red perseorangan lelaki dan membawa pulang perak acara snuker individu lelaki pada Sukan SEA ke-31.Meneruskan rentak kecemerlangan itu, Kok Leong turut meraih gelaran dalam Kejohanan Snuker Berpasukan Lelaki Dunia bersama pasangan Moh Keen Ho pada bulan lepas, yang menyaksikan gandingan itu mengulangi pencapaian sama pada edisi 2015 di Karachi, Pakistan.- BERNAMA

(Lim Kok Leong bersama trofi yang dimenanginya)


JDT berpesta gol, belasah Kelantan FC 5-0

(Pemain JDT Muhammad Akhyar Abdul Rashid (kiri) diasak pemain Kelantan FC Muhammad Yusri Yuhasmadi (kanan) pada perlawanan Piala Malaysia di Stadium Sultan Ibrahim, malam ini/Foto BERNAMA)

ISKANDAR PUTERI, 11 November- Johor Darul Takzim (JDT) berpesta gol, membelasah Kelantan FC, 5-0 dalam aksi Piala Malaysia 2022 di Stadium Sultan Ibrahim (SSI), di sini, malam ini.  Perlawanan 93 minit itu menyaksikan penyerang sensasi JDT, Bergson Da Silva menyumbang hatrick, dibantu gol Nazmi Faiz Mansor dan Syahmi Safari.  JDT ternyata memanfaatkan kelebihan beraksi di laman sendiri dengan menyumbat gol seawal minit ke-11, hasil jaringan Bergson.  Gol kedua Bergson hadir pada minit ke-33, hasil jaringan sepakan percuma yang diambil mudah Bergson, menewaskan penjaga gol Ahmad Solehin Mamat.  Pemain kelahiran Brazil itu melengkapkan hatrick selang tiga minit kemudian, sebelum Syahmi Safari dan Nazmi Faiz Mansor, melengkapkan gol JDT, pada minit ke-39 dan 44.

(Pemain JDT Bergson Gustavo Da Silva meraikan jaringan gol ketika menentang Kelantan FC pada perlawanan Piala Malaysia di Stadium Sultan Ibrahim, malam ini/Foto BERNAMA)

Keputusan kekal hingga wisel penamat menjadikan kemenangan berpihak kepada JDT, 5-0. Meskipun tewas, kredit harus diberikan kepada Kelantan FC yang terus mempamerkan semangat tinggi dan tentangan kepada tuan rumah, sepanjang perlawanan.


PJ City sah tidak beraksi dalam saingan Liga Super 2023

(Presiden PJ City, Datuk Seri Subahan Kamal bercakap pada sidang media di Petaling Jaya,Selangor, hari ini)

PETALING JAYA, 11 November - Tanda tanya mengenai status Petaling Jaya (PJ) City dalam saingan Liga Super akhirnya terjawab hari ini apabila kelab itu mengesahkan bakal menarik diri bagi saingan musim depan. Presidennya, Datuk Seri Subahan Kamal berkata, keputusan dibuat bukan atas faktor kewangan, sebaliknya kerana misi kelab tersebut yang dilihat tidak lagi bersesuaian dengan hala tuju penstrukturan Liga Malaysia (Liga-M) pada 2023.  Jelas Subahan, peningkatan kuota kepada sembilan pemain import daripada lima sebelum ini turut memberi kesan kepada PJ City.Ini kerana kelab tersebut merupakan satu-satunya pasukan yang menggunakan 100 peratus pemain tempatan sejak musim 2021.

"Kita nak tegaskan bahawa keputusan ini bukan sebab masalah kewangan, tetapi kerana senario bola sepak, yang akan lebih rumit dengan penstrukturan Liga-M bermula musim depan  terutamanya peningkatan kuota pemain import. “Kami menghormati keputusan diambil MFL (Liga Bolasepak Malaysia), yang lebih arif sebagai pemimpin boleh sepak negara. Ini bukan bermakna kami meninggalkan terus bola sepak, kami tetap akan membuat langkah pembangunan, mencari bakat baharu, melatih pemain dan menyalurkan mereka ke pasukan kebangsaan dan kelab,” kata beliau pada sidang media, di sini hari ini.Subahan menjelaskan pemilik kelab, QI Group turut mengalu-alukan mana-mana pihak yang berminat mengambil alih hak dan lesen pasukan itu untuk bertanding dalam Liga Super 2023.Saingan musim depan bakal menyaksikan beberapa perubahan peraturan oleh Liga Bolasepak Malaysia antaranya semua pasukan boleh menandatangani sembilan pemain import selain perlu memiliki skuad bawah 23 yang akan bersaing dalam Liga Simpanan.


Faizal Azumu percaya sukan hoki boleh pergi jauh

IPOH, 11 November - Menteri Belia dan Sukan Datuk Seri Ahmad Faizal Azumu memberi jaminan skuad hoki kebangsaan akan diberikan insentif yang sepadan dengan kejayaan mereka.“Kalau hendak cakap tentang insentif, tentunya bukan sahaja (Kementerian Belia dan Sukan) dan persatuan hoki, tetapi seluruh rakyat telah mula buka mata kepada kebolehan skuad ini. Saya percaya pasukan ini boleh pergi jauh lagi dan saya mengalu-alukan penajaan dari pihak swasta untuk beri perhatian kepada sukan ini,” katanya kepada pemberita selepas Majlis Pentauliahan Emas Anugerah Remaja Perdana Rakan Muda (ARPRM) 2022 hari ini.Ahmad Faizal berkata berdasarkan persembahan dipamerkan Speedy Tigers, momentum tersebut perlu diteruskan untuk kejohanan Piala Dunia pada Januari tahun hadapan di Bhubaneswar dan Rourkela, India.“Saya lihat ia dibawa daripada momentum Piala Asia kelayakan Piala Dunia. Saya harap di pusingan akhir Piala Dunia nanti kita akan dapat tempat yang terbaik dan kalau kita lihat dari persembahan dan kemahiran yang ditunjukkan semalam, tidak mustahil untuk kita rangkul kejayaan dunia tidak lama lagi,” katanya.

Terdahulu, sebanyak 95 remaja berusia 14 hingga 25 tahun dari seluruh negara telah ditauliahkan sebagai penerima Tahap Emas dalam majlis tersebut.Anugerah berkenaan menyasarkan golongan remaja sebagai tanda aras pendidikan tidak formal untuk membina personaliti melalui pengalaman yang ditempuh.ARPRM diadaptasi daripada program antarabangsa, The Duke of Edinburgh's International Award yang berpangkalan di United Kingdom bertujuan memberi pendedahan kepada para remaja mengenai konsep ketekunan tugasan, disiplin, kepimpinan, kemahiran, semangat jati diri, bertanggungjawab dan semangat kesukarelawanan.- BERNAMA


Speedy Tigers bakal terima habuan - KHM

KUALA LUMPUR, 11 November - Skuad hoki kebangsaan bakal menerima ganjaran susulan kejayaan cemerlang dan bersejarah menjulang Piala Sultan Azlan Shah buat kali pertama sekali gus menamatkan penantian 39 tahun bergelar juara, semalam.Presiden Konfederasi Hoki Malaysia (KHM) Datuk Seri Subahan Kamal yang berbangga dengan pencapaian skuad kendalian A. Arul Selvaraj itu berkata ganjaran akan diberikan tetapi perkara itu perlu dibentangkan kepada Lembaga Eksekutif terlebih dahulu.“Ganjaran itu ada, hanya saya perlu lontarkan idea kepada barisan Lembaga Eksekutif. Saya tidak boleh buat keputusan sendiri."Apabila semua jawatankuasa bersetuju, kita akan buat majlis untuk meraikan kemenangan mereka (pasukan hoki negara)," katanya dalam sidang media bersama Presiden Persekutuan Hoki Antarabangsa (FIH) yang baharu dipilih Tayyab Ikram di sini hari ini.Pada aksi final penuh mendebarkan di Stadium Hoki Sultan Azlan Shah di Ipoh, Perak semalam, Malaysia menewaskan penyandang juara Korea Selatan 3-2 untuk merangkul kejuaraan yang dinanti-nantikan sejak edisi sulung pada 1983.

Pencapaian terbaik Malaysia sejak kali pertama kejohanan ini dianjurkan adalah menduduki tempat kedua sebanyak lima kali iaitu pada edisi 1985, 2007, 2009, 2013 dan 2014.Kejayaan itu juga membalas dendam atas kekalahan 1-2 kepada Korea Selatan yang mengecewakan impian Malaysia merangkul Piala Asia di Jakarta, Mei lepas.Dalam pada itu, Subahan meminta Arul Selvaraj untuk berjumpa dengannya sendiri berhubung laporan yang mengatakan jurulatih itu memerlukan kakitangan tambahan bagi membantunya memajukan lagi skuad kebangsaan.“Biar dia tanya saya sendiri (jika dia perlu) setakat ini saya dah bagi dua (kakitangan), seorang dari Afrika Selatan dan seorang lagi dari England…kalau nak lebih boleh tetapi minta dekat saya, jika praktikal saya bagi,” katanya.Sementara itu, Subahan berkata di bawah kepimpinan Tayyab, beliau percaya banyak perubahan boleh dilakukan demi kemajuan sukan hoki bukan sahaja di Asia tetapi secara keseluruhan.Pada masa sama, Tayyab berkata: “Ketika ini, saya sedang mencari negara di mana kita boleh mengadakan kejohanan berprestij dan Malaysia adalah antara pesaing utama yang boleh kita adakan lebih banyak kejohanan antarabangsa.” - BERNAMA


Piala AFF 2022: FAM harap pasukan lepas pemain sertai skuad kebangsaan

PENDANG, 11 Novrember- Persatuan Bolasepak Malaysia (FAM) berharap pasukan bola sepak dapat melepaskan pemain yang dipilih pengendali skuad kebangsaan Kim Pan Gon untuk menyertai cabaran negara dalam saingan Piala Persekutuan Bolasepak ASEAN (AFF) 2022 bermula 20 Dis depan.Timbalan Presiden FAM Datuk Mohd Yusoff Mahadi berkata pelepasan pemain pastinya dapat membantu memudahkan Pan Gon membentuk dan mempersiapkan barisan pemain bagi cabaran berkenaan.“Walaupun kejohanan itu tiada dalam kalendar Persekutuan Bolasepak Antarabangsa (FIFA), tindakan pasukan melepaskan pemain mereka dapat membantu ketua jurulatih membuat perancangan rapi untuk Piala AFF,” katanya.Beliau berkata demikian ketika ditemui pada Program Hari Bola Sepak Suparimau FAM yang turut dihadiri Pan Gon dan pembantunya, Pau Marti Vicente di Stadium Mini Pendang di sini.Mengenai pemilihan pemain, Mohd Yusoff berkata semuanya terpulang kepada Pan Gon untuk membuat penilaian dan perancangan yang dirasakan bersesuaian dengan sasaran FAM bagi kejohanan itu.

(Ketua jurulatih kebangsaan Kim Pan Gon bergambar bersama pemain bola sepak cilik sempena hari Bola Sepak Suparimau FAM di Suparimau di Stadium Mini Pendang/BERNAMA)

Sementara itu, ditanya mengenai calon pengganti bekas jurulatih kecergasan pasukan kebangsaan, Dr Gokhan Kandemir yang melepaskan jawatannya bulan lepas, Mohd Yusoff berkata ia juga terpulang kepada Pan Gon.“FAM serahkan kepada dia (Pan Gon) untuk buat pilihan supaya calon yang dipilih itu senang untuk bekerja bersamanya. Dia akan bawa calon itu berjumpa kita sebelum ia dimuktamadkan dan dipersetujui seluruh kepimpinan FAM,” katanya.-BERNAMA


Kemenangan bersejarah Speedy Tigers suntik semangat skuad hoki negara terus lakar kejayaan

KUALA LUMPUR, 11 November - Kejayaan pasukan hoki kebangsaan yang memenangi Piala Sultan Azlan Shah 2022 akan memberi suntikan semangat buat skuad hoki negara dalam menghadapi Piala Dunia pada tahun hadapan.Keyakinan tersebut disuarakan Perdana Menteri, Datuk Seri Ismail Sabri Yaakob.Menerusi hantaran Facebook rasmi, beliau berharap kemenangan bersejarah skuad Speedy Tigers itu dapat membakar semangat para pemain bagi terus melakar kejayaan kepada negara dan seluruh Keluarga Malaysia.

(Skuad hoki kebangsaan melakar sejarah menjulang Piala Sultan Azlan Shah 2022 buat kali pertamaapabila menewaskan penyandang juara Korea Selatan 3-2 dalam aksi akhir)

"Tahniah, Speedy Tigers! Lakaran sejarah baharu buat skuad hoki negara. Kemenangan ke atas Korea Selatan menamatkan penantian 39 tahun negara untuk menjulang Piala Sultan Azlan Shah," kata beliau dalam hantaran tersebut, hari ini.Semalam skuad hoki kebangsaan melakar sejarah menjulang Piala Sultan Azlan Shah 2022 buat kali pertama, apabila menewaskan penyandang juara Korea Selatan 3-2 dalam aksi akhir di Stadium Hoki Sultan Azlan Shah, Ipoh, Perak.Kemenangan itu menamatkan penantian 39 tahun Speedy Tigers untuk bergelar juara selepas kali terakhir layak ke peringkat akhir pada 2014, namun tumpas kepada Australia 8-3.


Piala Dunia Qatar: Southgate umum skuad penuh The Three Lions

(Pemain Leicester, James Maddison tersenarai dalam skuad utama England/REUTERS)

BURTON UPON TRENT, 11 November- Pengurus England, Gareth Southgate memuji James Maddison antara pemain serangan terbaik dalam Liga Perdana selepas pemain tengah Leicester itu disenaraikan dalam skuad Piala Dunia negaranya pada Khamis.Southgate telah mempertaruhkan kepercayaannya kepada beberapa pemain yang berprestasi yoyo atau kurang cergas dan sebelum ini terlepas pandang Maddison.Pemain berusia 25 tahun itu hanya mempunyai satu 'cap' senior, pada 2019 sebelum foto kontroversinya di kasino tersebar beberapa hari selepas menarik diri daripada menyertai skuad kebangsaan kerana kecederaan.Bagaimanapun, daripada pemain yang tersedia untuk bos England itu, hanya Harry Kane yang telah menjaringkan gol dan membantu lebih banyak gol Liga Perdana Inggeris pada 2022 berbanding Maddison."Dia layak," kata Southgate. “Kami fikir dia boleh memberi kami sesuatu yang berbeza sedikit daripada pemain penyerang lain yang kami ada.Duo Manchester City, Kyle Walker dan Kalvin Phillips turut tersenarai walaupun terdapat kebimbangan mengenai kecergasan mereka.Southgate bagaimanapun mengakui Walker tidak mungkin cergas untuk perlawanan pembukaan England menentang Iran pada 21 November.Bek kanan itu sedang manjalani pemulihan daripada kecederaan pangkal paha yang dialaminya, manakala Phillips hanya bermain 13 minit musim ini sebelum masuk sebagai pemain gantian ketika City menang 2-0 ke atas Chelsea dalam aksi Piala Liga pada Rabu."Kami merasakan itu adalah risiko yang patut diambil," tambah Southgate mengenai pemilihan Phillips."Dia bebas daripada kecederaan. Kami sedar dia tidak akan dapat bermain masa penuh, kami perlu membina tahap kecergasannya."Sementara itu, Kapten Manchester United, Harry Maguire disenaraikan walaupun digugurkan di peringkat kelab.Ketiadaan bek kanan Chelsea, Reece James bermakna kelemahan pertahanan Liverpool, Trent Alexander-Arnold telah diabaikan oleh Southgate untuk menjadikan skuad 26 pemain itu.Dalam pada itu, Conor Gallagher merupakan satu lagi pilihan mengejut di bahagian tengah dengan pemain Southampton James Ward-Prowse diketepikan.Di bahagian serangan, Callum Wilson dari Newcastle dipilih mendahului Ivan Toney dan Tammy Abraham untuk menjadi pembantu Kane.England yang diundi dalam Kumpulan B akan turun dalam aski pembukaan berdepan Iran pada 21 November, sebelum menentang Amerika Syarikat dan Wales. - AFP

(Pengurus England, Gareth Southgate semasa pengumuman skuad The Three Lions ke Piala Dunia / REUTERS)

Skuad penuh The Three Lions:Penjaga gol: Jordan Pickford (Everton), Nick Pope (Newcastle), Aaron Ramsdale (Arsenal)Pertahanan: Harry Maguire, Luke Shaw (both Manchester United), Eric Dier (Tottenham), John Stones, Kyle Walker (kedua-duanya Manchester City), Kieran Trippier (Newcastle), Conor Coady (Everton), Ben White (Arsenal), Trent Alexander-Arnold (Liverpool)Tengah: Jude Bellingham (Borussia Dortmund/GER), Mason Mount, Conor Gallagher (kedua-duanya Chelsea), Declan Rice (West Ham), Jordan Henderson (Liverpool), Kalvin Phillips (Manchester City)Penyerang: James Maddison (Leicester), Phil Foden, Jack Grealish (both Manchester City), Harry Kane (Tottenham), Bukayo Saka (Arsenal), Raheem Sterling (Chelsea), Callum Wilson (Newcastle), Marcus Rashford (Manchester United)


Ronaldo ketuai Portugal ke Piala Dunia

(Jurulatih Portugal Fernando Santos mengumumkan skuad penuh A Seleção untuk Piala Dunia FIFA Qatar 2022 / REUTERS)

OEIRAS, 11 November- Cristiano Ronaldo akan mengetuai Portugal ke Piala Dunia selepas Fernando Santos menamakan penyerang veteran itu dalam skuad 26 pemainnya pada Khamis.Penyerang Manchester United, berusia 37 itu bukan pilihan pertama untuk kelabnya musim ini tetapi akan menjadi sebahagian daripada watak utama dalam skuad kebangsaan untuk memenangi kejohanan itu buat kali pertama dalam sejarah.Ronaldo, kapten dan penjaring terbanyak sepanjang masa dalam bola sepak antarabangsa lelaki dengan 117 gol, mempunyai ramai rakan sepasukan yang lebih muda dalam skuad, termasuk Joao Felix dari Atletico Madrid dan Rafael Leao dari AC Milan.“Semua pemain yang saya panggil datang dengan 'dahaga' untuk menang dan menjadikan Portugal juara dunia, termasuk Ronaldo,” kata Santos.Kejohanan di Qatar bulan ini merupakan penampilan kelima Ronaldo di pentas Piala Dunia setelah mula bermain untuk negaranya dalam setiap edisi kejohanan sejak 2006.Santos, yang mengetuai Portugal merangkul kejayaan Euro 2016 di Perancis, tidak menyenaraikan pemain tengah Paris Saint-Germain, Renato Sanches, sebaliknya membawa pemain tengah Wolves, Matheus Nunes."Apa yang paling penting ialah pemain yang akan pergi ke Piala Dunia," kata Santos.Santos turut memanggil bek tengah Benfica Antonio Silva, 19 tahun, serta Pepe yang berusia 39 tahun.Pemain pertahanan Porto itu tidak beraksi sejak 4 Oktober kerana terseliuh tetapi akan dikhabarkan akan pulih sepenuhnya untuk kejohanan di Qatar, yang bermula pada 20 November."Saya bertanya kepada jabatan perubatan saya jika ada pemain yang tidak cergas, jawapannya tidak," kata Santos ketika ditanya mengenai Pepe.Penyerang Liverpool, Diogo Jota pula terlepas aksi bersama skuad kebangsaan kerana kecederaan betis.Pemain tengah Wolves Joao Moutinho, 36, yang telah mengumpul 'caps' sebanyak 146 kali, turut tidak disenaraikan, begitu juga rakan sepasukannya Goncalo Guedes.Portugal membuka kempen Piala Dunia dalam Kumpulan H menentang Ghana pada 24 November, sebelum menentang Uruguay pada 28 November dan Korea Selatan pada 2 Disember.Santos mengkritik masa penganjuran kejohanan itu, Piala Dunia musim sejuk yang pertama, tetapi gembira dengan kekurangan perjalanan yang terlibat dengan semua stadium agak berdekatan."Bagusnya kejohanan kali ini adalah dari segi perjalanan pasukan. Saya telah menyertai beberapa Piala Dunia dan perjalanan antara perlawanan adalah sukar."Dalam aspek ini, ada kelebihan. Tiada stadium yang lebih daripada 25 minit perjalanan. Kami tidak perlu berjalan-jalan membawa segala-galanya. Ia tidak akan meletihkan kami, permainan berakhir dan kami kembali ke hotel." -AFP

Skuad penuh A Seleção: Penjaga gol: Diogo Costa (Porto), Rui Patricio (Roma/ITA), Jose Sa (Wolverhampton/ENG)Pertahanan: Diogo Dalot (Manchester United/ENG), Joao Cancelo (Manchester City/ENG), Danilo Pereira (Paris Saint-Germain/FRA), Pepe (Porto), Ruben Dias (Manchester City/ENG), Antonio Silva (Benfica), Nuno Mendes (Paris Saint-Germain/FRA), Raphael Guerreiro (Borussia Dortmund/GER)Tengah: Ruben Neves (Wolverhampton/ENG), Joao Palhinha (Fulham/ENG), William Carvalho (Real Betis/ESP), Bruno Fernandes (Manchester United/ENG), Vitinha (Paris Saint-Germain/FRA), Otavio (Porto), Joao Mario (Benfica), Matheus Nunes (Wolverhampton/ENG), Bernardo Silva (Manchester City/ENG)Penyerang: Rafael Leao (AC Milan/ITA), Joao Felix (Atletico Madrid/ESP), Ricardo Horta (Braga), Goncalo Ramos (Benfica), Cristiano Ronaldo (Manchester United/ENG), Andre Silva (RB Leipzig/GER)


Julang Piala Sultan Azlan Shah 'hadiah bermakna' kepada penyokong hoki tanah air

IPOH, 11 November- Pengendali skuad hoki kebangsaan A. Arul Selvaraj menyifatkan kejayaan menjuarai Piala Sultan Azlan Shah 2022 buat kali pertama sebagai ‘hadiah bermakna’ kepada penyokong hoki tanah air yang sentiasa memberikan sokongan kepada skuad Speedy Tigers. Arul Selvaraj berkata kejayaan itu juga sentiasa dinanti-nantikan oleh pemain, barisan jurulatih serta pihak pengurusan yang selama ini dahagakan kejuaraan."Saya memuji barisan pemain saya dan semua pihak yang bekerja keras selama ini kerana piala ini sudah kita dambakan sejak 39 tahun lalu, dan pemain beraksi sepenuh jiwa. "Itu sebab sebelum memulakan suku ketiga perlawanan saya pesan kepada pemain supaya bermain mati-matian dan jangan sesekali kita tumpas di hadapan beribu penyokong yang hadir malam tadi. Mereka berjuang habis-habisan untuk menamatkan badi kekalahan di final, " katanya ketika ditemui selepas tamat perlawanan. Pada aksi final yang berlangsung di Stadium Sultan Azlan Shah itu, Malaysia menewaskan Korea Selatan 3-2 sekali gus menamatkan penantian 39 tahun untuk bergelar juara. Malaysia memulakan kempen kejohanan dengan langkah kiri apabila tumpas kepada Korea Selatan 0-3 dan kemudian sekadar seri 1-1 dengan Pakistan pada aksi kedua dalam kejohanan liga sepusingan itu.Speedy Tigers kemudian membuat kejutan apabila menjinakkan Mesir 4-1 sebelum berpesta gol pada perlawanan keempat menentang Afrika Selatan dengan keputusan 7-2 sebelum menduduki carta kedua liga apabila menumpaskan Jepun 4-2 untuk layak ke final.

(Skuad Hoki Kebangsaan melakar sejarah apabila menjulang Piala Sultan Azlan Shah 2022 (PSAS) buat kali pertama selepas menewaskan Korea Selatan 3-2 dalam aksi Final penuh mendebarkan di Stadium Hoki Sultan Azlan Shah malam tadi/FOTO BERNAMA)

Berita berkaitan:Malaysia juara Piala Sultan Azlan Shah, tamatkan penantian 39 tahun

Kemenangan pada aksi final itu sekali gus menamatkan penantian 39 tahun Speedy Tigers untuk bergelar juara selepas kali terakhir layak ke peringkat akhir pada 2014 namun tumbang kepada Australia 8-3.Kejayaan dilakar skuad kendalian Arul Selvaraj itu juga berjaya membalas dendam atas kekalahan 1-2 kepada Korea Selatan yang mengecewakan impian Malaysia merangkul Piala Asia di Jakarta, Mei lepas. -BERNAMA


Malaysia juara Piala Sultan Azlan Shah, tamatkan penantian 39 tahun

(Skuad hoki kebangsaan melakar sejarah apabila menjulang Piala Sultan Azlan Shah 2022buat kali pertama selepas menewaskan Korea Selatan 3-2/ Foto BERNAMA)

IPOH, 10 November - Malaysia menjulang kejuaraan hoki Piala Sultan Azlan Shah selepas menumpaskan juara bertahan, Korea Selatan, 3-2 dalam aksi sengit dan mendebarkan yang berlangsung di Stadium Hoki Sultan Azlan Shah di sini, sebentar tadi.Kemenangan tersebut menamatkan penantian 39 tahun untuk menjulang piala tersebut buat kali pertama, selepas kali terakhir layak ke peringkat akhir pada tahun 2014, namun tewas kepada Australia 8-3.Kejuaraan tersebut juga sekali gus menjadi penyuntik semangat skuad negara untuk menghadapi saingan Piala Dunia pada tahun depan.Malaysia membuka jaringan menerusi gol padang Shello Silverius pada minit ke -15 hujung suku pertama.Bagaimanapun, Korea Selatan kembali mengikat kedudukan apabila berjaya memperolehi gol menerusi pukulan sudut penalti pada minit ke-16 pada awal suku kedua menerusi pemain Jang Jonghyun.Menerusi serangan balas pantas, skuad negara berjaya memperolehi pukulan penalti, selepas kesalahan yang dilakukan pemain Korea Selatan.

(Skuad hoki kebangsaan melakar sejarah apabila menjulang Piala Sultan Azlan Shah 2022 buat kali pertama selepas menewaskan Korea Selatan 3-2/ Foto BERNAMA)

Kapten pasukan, Muhammad Razie Abd Rahim mudah menolak masuk bola untuk meletakkan The Speedy Tigers kembali di depan pada hujung babak ketiga.Ketinggalan satu gol, Korea Selatan terus mengasak untuk gol penyamaan namun benteng pertahanan Malaysia yang diketuai Muhammad Hafizuddin Othman berjaya menghalang serangan pasukan lawan. Sebaliknya, semangat pemain Malaysia terus membara untuk memburu gol. Semangat itu berjaya menambah jaringan pada minit ke-48 menerusi Muhammad Aminuddin Mohd Zain, sebelum anak buah Kim Byung Hoon merapatkan kedudukan pada minit ke-57 menerusi Jeon Byungjin.Kedudukan 3-2 berpihak kepada Malaysia itu kekal sehingga wisel penamat.Sultan Perak, Sultan Nazrin Shah yang turut berangkat menyaksikan perlawanan tersebut berkenan menyampaikan trofi kepada pasukan Malaysia.Pencapaian terbaik Malaysia sejak kali pertama kejohanan ini dianjurkan pada 1983 adalah menduduki tempat kedua sebanyak lima kali iaitu pada edisi 1985, 2007, 2009, 2013 dan 2014.Dalam pada itu, Pakistan menduduki tempat ketiga setelah menewaskan Jepun 5-3 semalam manakala Mesir menamatkan kempen di tempat kelima dengan mengalahkan Afrika Selatan 2-1.


Jepun kembali jadi tuan rumah Kejuaraan Rali Dunia setelah 12 tahun penganjuran

BANDAR TOYOTA, 10 November- Kejuaraan Rali Dunia kembali semula ke Jepun buat kali pertama selepas kali terakhir dianjurkan 12 tahun lalu.Lebih menarik, ia juga merupakan perlumbaan penutup bagi saingan musim 2022.Kesemua pasukan telah pun memulakan aksi pusingan 'shakedown' yang berlangsung di kepulauan Honshu.Bagaimanapun, kejuaraan dunia bagi kategori pemandu dan pengeluar jentera telah pun diputuskan ketika saingan di New Zealand bulan lalu.Pemandu Finland, Kalle Rovanpera dinobatkan juara kategori pemandu manakala pasukan Toyota merangkul gelaran kategori pengeluar jentera musim ini.Saingan penutup musim ini juga diadakan berhampiran dengan Toyota City sekali gus menyaksikan pengeluar dari Jepun itu pastinya mahu mencatat kejayaan di laman sendiri.Ketika ini, tiga pemandunya, Sebastien Ogier, Elfyn Evans dan Rovanpera mengungguli catatan masa saingan 'shakedown' pagi tadi.-REUTERS


Bergelut isu kecergasan, Sonny tetap ke Piala Dunia

SEOUL, 10 November- Bintang bola sepak Korea Selatan, Son Heung-min dilaporkan berpeluang untuk beraksi pada Piala Dunia Qatar 2022.Menurut jurulatih Korea Selatan, Paulo Bento, kaptennya itu kini dalam fasa pemulihan kecergasan untuk tersenarai dalam kesebelasan utama bagi menghadapi saingan pertama di Qatar.Penyerang Tottenham Hotspurs itu sebelum ini telah selamat menjalani pembedahan soket mata susulan kecederaan yang dialami ketika menentang Marseille dalam aksi Liga Juara-Juara sembilan hari lalu."Beraksi pada piala dunia adalah impian saya sejak kecil. Saya sangat teruja untuk mewakili negara indah, Korea Selatan," tulis Son dalam entri Instagramnya.Bento enggan mengulas lanjut berhubung kebimbangan Son terlepas piala dunia, sebaliknya fokus dalam mempersiapkan pasukan menentang Uruguay bagi aksi sulung pada 24 November."Sudah tentu dia akan dipilih. Son harus diberi masa yang cukup untuk pulih sebaik mungkin."Mengenai aspek lain, kita harus menyemak dan menganalisis hari demi hari.""Biar dia datang. Kami mempunyai masa untuk membuat keputusan yang betul dan keputusan yang terbaik untuk kita semua," kata Bento kepada wartawan.

(Ketua Jurulatih Korea Selatan, Paulo Bento/AFP)

Tambah Bento, beliau memahami situasi dialami Son dan percaya pemain itu akan bangkit untuk kembali beraksi secepat mungkin."Sepanjang fasa pemulihan, Sonny menunjukkan hasrat dan kemahuan serta keinginan untuk datang dan bermain dengan pasukan kebangsaan.""Ini soal masa depan dan ia adalah masa depan yang jauh," tambah Bento.Korea Selatan diundi dalam Kumpulan H bersama Portugal, Ghana dan Uruguay.Korea akan berdepan Uruguay pada 24 November, Ghana pada 28 November dan Portugal pada 2 Disember 2022.-AFP


Varane dan Giroud lengkapkan senarai skuad Perancis

PARIS, 10 November - Raphael Varane dan Oliver Giroud dipanggil untuk menyertai skuad Perancis bagi menghadapi Piala Dunia Qatar 2022.Menurut Ketua Jurulatih Perancis, Didier Deschamps, Perancis akan membariskan 25 pemain terbaiknya dalam usaha mempertahankan takhta selaku juara dunia untuk edisi kali ini.Khidmat tonggak utama dalam skuad 2018 Perancis kembali membina keserasian termasuk Hugo Lloris, Kylian Mbappe dan Antoine Griezmann.Tambah Deschamps, keutamaannya adalah untuk membentuk satu pasukan yang kuat bagi berdepan saingan kali ini."Anda tahu malam ini, saya membuat sesetengah orang tidak berpuas hati. Saya amat menyedari perkara itu.Saya menggembirakan 25 pemain tetapi mereka semuanya mahu berada dalam kesebelasan utama. Namun, ia tidak mungkin, tetapi kekuatan kumpulan adalah fokus utama saya," kata Deschamps kepada TF1.

Sementara itu, pemenang anugerah Ballon d'Or, Karim Benzema juga bakal tampil dalam piala dunia tahun ini selepas dibekukan Perancis sejak 2014 susulan skandal pemerasan rakaman pita seks bersama rakan sepasukan, Mathieu Valbuena.Penyerang AC Milan, Oliver Giroud turut mengakui kelibatnya dalam skuad kebangsaan sering dibayangi oleh penyerang Real Madrid itu meskipun pencapaiannya mampu menyamai rekod gol pemain legenda Perancis, Thierry Henry sebanyak 51 gol.Pemain pilihan utama, Paul Pogba dan juga N'Golo Kante tidak tersenarai dalam skuad Perancis sekali gus tugas mengemudi jentera perancang bakal digalas Aurelien Tchouameni dan Adrien Rabiot.Mereka akan disokong oleh Youssouf Fofana dari Monaco, Eduardo Camavinga dari Real Madrid dan duo Marseille, Jordan Veretout dan Matteo Guendouzi.-AFP


Perlu usaha sama FAM, MFL untuk biaya kos VAR - Naib Presiden FAM


Ahmad Faizal yakin Malaysia mampu juarai Piala Sultan Azlan Shah 2022

IPOH, 10 November- Menteri Belia dan Sukan, Datuk Seri Ahmad Faizal Azumu yakin skuad hoki negara mampu meneruskan momentum kemenangan pada perlawanan akhir Piala Sultan Azlan Shah 2022, di sini, pada Khamis.

Katanya, walaupun pada awalnya skuad Speedy Tigers dilihat agak goyah, namun pasukan negara berjaya bermain dengan baik hingga layak ke pentas akhir untuk berdepan Korea Selatan.

"Ini peluang besar buat kita bagi merangkul kejuaraan. Saya harap kali ini kita benar-benar memperoleh kejayaan melalui doa, sokongan dan restu dari seluruh rakyat agar kita boleh menjulang Piala Sultan Azlan Shah yang pertama.

"Saya amat yakin Kementerian Belia dan Sukan (KBS), pihak swasta dan penaja akan memikirkan insentif yang akan diberikan kepada pemain sebagai penyuntik semangat untuk bermain pada malam esok menentang Korea Selatan pada aksi final," katanya kepada pemberita selepas mengadakan tinjauan mesra di Tambun, pada Rabu.

Skuad hoki lelaki negara layak ke perlawanan akhir Piala Sultan Azlan Shah 2022 selepas mempamerkan aksi berbisa membenam Jepun 4-2 dalam perlawanan terakhir liga.

(Para penyokong meraikan kemenangan pasukan negara setelah menewaskan pasukan Jepun dengan keputusan 4 - 2 pada Kejohanan Hoki Piala Sultan Azlan Shah 2022 di Stadium Azlan Shah/ 7 November lalu/BERNAMA)

Pada edisi terakhir 2019 menyaksikan skuad negara meraih tempat ketiga selepas menewaskan Kanada 4-2, manakala juara menjadi milik Korea Selatan dan India naib juara. -BERNAMA


The Red Warriors tetap beri tentangan kepada JDT pada suku akhir kedua Piala Malaysia

(Aksi pemain pertahanan Kelantan FC, Abdul Latiff Suhaimi ketika menentang pasukanJohor Darul Ta’zim (JDT) pada perlawanan suku akhir pertama Piala Malaysia pada Sabtu lalu/ Foto TRW Kelantan FC)

KOTA BHARU, 9 November - Di atas kertas, segalanya mungkin sudah mustahil buat Kelantan FC untuk layak ke pusingan seterusnya selepas aksi kedua suku akhir Piala Malaysia pada Jumaat ini namun demi maruah dan reputasi, 'The Red Warriors' akan tetap cuba memberi tentangan kepada Johor Darul Ta’zim (JDT) di Stadium Sultan Ibrahim.Pemain pertahanan, Abdul Latiff Suhaimi, mengakui kekalahan 0-3 pada aksi pertama di laman sendiri sudah pasti mengecewakan, namun hakikatnya JDT memang berada dalam kelas tersendiri.Tambahnya, pemain Kelantan telah memberi segala yang termampu demi penyokong setia mereka dan semangat itu tidak akan berubah apabila berkunjung ke JDT bagi aksi kedua Jumaat ini.

Meskipun kelebihan berpihak kepada JDT, Abdul Latiff menjelaskan beliau dan rakan sepasukan tidak akan berputus asa kerana percaya peluang mereka masih ada.Ujarnya lagi, seandainya malam itu bukan milik Kelantan, dia percaya semua pemain The Red Warriors tetap mahu merobek gawang skuad Harimau Selatan di hadapan penyokong mereka sendiri.Dalam perlawanan suku akhir pertama pada Sabtu lalu, JDT membawa bekalan selesa melalui gol Bergson da Silva, Syafiq Ahmad dan Leandro Velazquez.


Pakistan raih tempat ketiga Piala Sultan Azlan Shah 2022

IPOH, 9 November- Pakistan menamatkan kempen Piala Sultan Azlan Shah edisi ke-29 di tempat ketiga selepas menundukkan Jepun 5-3 pada perlawanan penentuan di Stadium Hoki Sultan Azlan Shah di sini hari ini.Jepun membuka tirai jaringan menerusi gol padang Kentaro Fukuda pada minit kesembilan sebelum Pakistan bangkit menyamakan kedudukan seminit kemudian hasil jaringan Abdul Shahid.Suku kedua perlawanan menyaksikan Pakistan kembali mengasak dan penyerang Arbaz Ahmad meletakkan pasukan di ranking ke-18 dunia itu di hadapan apabila menyempurnakan pukulan sudut penalti pada minit ke-17 sebelum Rooman melebarkan jurang menerusi jaringan padang pada minit ke-26.Yuma Nagai terus membakar semangat rakan-rakannya apabila kembali merapatkan jurang hasil gol padang pada minit ke-30 menewaskan penjaga gol Pakistan, Akmal Hussain.Bagaimanapun, Rooman sekali lagi meletakkan namanya sebagai penjaring menerusi gol keempat Pakistan empat minit berselang hasil jaringan padang. Nagai cuba menghidupkan peluang Jepun menerusi jaringan pada minit ke-49 namun Abdul Rana mengesahkan Pakistan menamatkan saingan kejohanan berprestij itu di tempat ketiga selepas menjaringkan gol kemenangan tiga minit kemudian.

(Skuad Hoki Pakistan menamatkan kempen Kejohanan Hoki Piala Sultan Azlan Shah (PSAS) Edisi ke-29 di tempat ketiga selepas menundukkan pasukan Jepun 5-3 pada perlawanan penentuan kedudukan di Stadium Hoki Sultan Azlan Shah hari ini/Foto BERNAMA)

Sementara itu, Afrika Selatan menduduki tempat keenam apabila tewas kepada Mesir 1-2 dalam penentuan tempat kelima dan keenam. Gol tunggal Afrika Selatan diperoleh menerusi jaringan padang Connor Beauchamp pada minit ke-11 manakala gol Mesir dijaringkan Ziad Adel menerusi pukulan sudut penalti pada minit ke-29 dan Hossameldin Ragab pada minit ke-43.Skuad hoki negara bakal membuat perhitungan dengan Korea Selatan bagi perebutan gelaran juara pada 8 malam esok.-BERNAMA


Ragbi Piala Agong, PDRM kekalkan rekod tanpa kalah

SEMENYIH, 9 November - Pasukan PDRM mempertahankan rekod tanpa kalah dalam Kejohanan Ragbi Piala Agong edisi kali ini setelah memenangi perlawanan kedua peringkat kumpulan dengan menewaskan Kuala Lumpur 27-18.Pada aksi tersebut, PDRM bermula baik pada separuh masa pertama dengan gabungan berbahaya Fazren Noor dan Sofian Kamil di posisi 'Scrum-half' dan 'fly-half' berjaya mengemudi pasukan mereka.Kuala Lumpur cuba bangkit pada separuh masa kedua dengan satu penalti dan dua 'try', namun ia belum cukup menghalang PDRM daripada mencatat kemenangan.Meskipun menang, Ketua Jurulatih PDRM, Sarjan Shahril Azri Abdul Raup masih kurang berpuas hati dengan persembahan anak buahnya."Kalau kita tengok perlawanan pada hari ini, keserasian yang ada pada para pemain adalah pada tahap 50 peratus. Saya harap para pemain dapat mempertingkat dan membaiki corak permainan," kata Shahril kepada RTM ketika ditemui selepas perlawanan, di sini.

(Ketua Jurulatih PDRM, Sarjan Shahril Azri Abdul Raup)

Selepas ini, PDRM akan menentang Perlis pada aksi ketiga peringkat kumpulan.


MOM komited kukuhkan hubungan bilateral dengan IOC

KUALA LUMPUR, 9 November- Majlis Olimpik Malaysia (MOM) komited untuk mengukuhkan hubungan bilateral dengan Jawatankuasa Olimpik Antarabangsa (IOC).Ia bagi usaha meningkatkan lagi pergerakan Olimpik di negara.Perkara itu disampaikan oleh Presiden MOM, Tan Sri Mohamad Norza Zakaria kepada Presiden IOC, Thomas Bach pada kunjungan rasmi pertamanya ke Rumah Olimpik di Lausanne, Switzerland.Beliau diiringi Penolong Setiausaha Agung MOM, Moira Tan Siew See dan Pengurus Besar MOM, Fong Wan Hor.Menurut perkongsian Facebook MOM, Tan Sri Norza antara lain turut memaklumkan IOC mengenai inisiatif baharu MOM untuk pergerakan Olimpik seperti penganjuran Karnival Olimpik pada Jun mulai 2018.Beliau turut berkongsi mengenai cadangan pembinaan bangunan Olimpik baharu, yang merupakan bangunan mesra alam dan pintar dengan seni bina lestari di Kuala Lumpur.Dalam masa sama, Tan Sri Norza turut mengucapkan tahniah atas kejayaan penganjuran dua temasya Olimpik iaitu Sukan Olimpik Tokyo 2022 dan Sukan Olimpik Musim Sejuk Beijing 2022 di bawah kepimpinan Bach, ketika pandemik COVID-19 sedang memuncak.


FAM harap kehadiran soleen bawa aura baharu bola sepak wanita negara

KUALA LUMPUR, 9 November- Persatuan Bolasepak Malaysia (FAM) berharap agar pelantikan Soleen Al-Zou'bi dari Jordan sebagai ketua jurulatih baharu skuad Malayan Tigress mampu memberi nafas baharu kepada bola sepak wanita negara.Pengerusi Jawatankuasa Bola Sepak Wanita FAM Datuk Suraya Yaacob berkata kehadiran Soleen diharap mampu melonjakkan bola sepak wanita negara terutama dalam memastikan skuad kebangsaan memberikan saingan terbaik di pentas antarabangsa.Selain itu, beliau berkata langkah terbaharu FAM itu dapat merancakkan lagi minat remaja perempuan dan wanita menceburi sukan tersebut sekali gus dapat memperbesar kumpulan bakat berpotensi.

"Sudah tentu ini satu langkah besar buat bola sepak wanita negara kerana kita telah mengambil jurulatih dari luar yang mempunyai latar belakang agak baik sebagai pengendali baharu skuad kebangsaan selepas hanya menggunakan jurulatih tempatan dalam beberapa tahun kebelakangan ini."Soleen bukan sahaja bertindak sebagai ketua jurulatih skuad bola sepak wanita, malah beliau juga akan menggalas tugas selaku Ketua Unit Wanita FAM bagi merancang program berkaitan bola sepak wanita di negara ini," katanya menerusi hantaran di laman Facebook FAM hari ini.Antara kejohanan atau temasya sukan bakal disertai skuad wanita kebangsaan tahun depan adalah Sukan SEA 2023 di Kemboja, Kelayakan Olimpik 2024 dan Kejuaraan Wanita AFF 2023.Sementara itu, skuad remaja akan bersaing pada Kelayakan Piala Asia Wanita B-20 2024, Kejuaraan Wanita B-19 AFF 2023, Kelayakan Piala Asia Wanita B-17 2024 dan Kejuaraan Wanita B-16 AFF 2023.Selain berterima kasih kepada FAM termasuk presidennya Datuk Hamidin Mohd Amin di atas persetujuan melantik Soleen, Soraya juga mengalu-alukan kerjasama serta sokongan semua pihak dalam memperkasakan bola sepak wanita negara.Soleen yang ketika ini Ketua Unit Bola Sepak Wanita dan Penolong Pengarah Teknikal di Persatuan Bola Sepak Jordan (JFA) akan mula melapor diri di Wisma FAM, Kelana Jaya pada 1 Dis ini.- BERNAMA


Peluang terbaik Malaysia julang trofi

(Speedy Tigers bakal menentang juara bertahan Korea Selatan esok / Foto Ihsan Facebook Hokita)

IPOH, 9 November- Menjelang perlawanan akhir Piala Sultan Azlan Shah esok, edisi ke-29 hoki tahun ini adalah peluang terbaik buat Malaysia untuk menjulang trofi buat kali pertama.

Biarpun lawan yang bakal ditentang esok cukup getir, iaitu juara tiga kali, Korea Selatan yang menundukkan Speedy Tigers 3-0 dalam aksi pertama, namun Malaysia mempamer aksi meyakinkan dalam tiga perlawanan terakhir

Menteri Belia dan Sukan, Datuk Seri Ahmad Faizal Azumu yakin pasukan The Speedy Tigers mampu melakar kejutan pada aksi menentang juara bertahan Korea Selatan.

(Menteri Belia dan Sukan, Datuk Seri Ahmad Faizal Azumu)

"Pada perlawanan-perlawanan permulaan, agak sedikit goyah, namun kita telah mendapat satu momentum yang cukup baik, dan momentum ini kalau kita boleh bawa sehingga ke peringkat perlawanan akhir ini nanti, saya fikir kita berpeluang merangkul kejuaraan pada tahun ini insya-Allah," katanya.

Keyakinan itu disuarakan beliau berdasarkan kepada prestasi dan semangat yang ditunjukkan skuad negara terutama dalam tiga perlawanan terakhir yang menyaksikan Malaysia meraih kemenangan. Beliau yang juga calon Perikatan Nasional untuk kerusi Parlimen Tambun berkata demikian ketika mengadakan walkabout di sekitar pekan Tambun.  Dalam perkembangan sama, beliau berkata kementerian akan mempertimbang sebarang bentuk insentif sekiranya skuad negara muncul juara kejohanan edisi ke-29 itu.  Kali terakhir skuad negara mara ke pentas final adalah pada edisi 2014 namun tumpas kepada Australia, 8-3.


Hatrik Gnabry kekalkan Bayern Munich di puncak Bundesliga

WOLFSBURG, 9 November- Jaringan hatrik Serge Gnabry meletakkan Bayern Munich di puncak liga selepas kemenangan bergaya ke atas Werder Bremen malam tadi.Kemenangan 6-1 itu membolehkan Bayern Munich melebarkan kelebihan empat mata mengatasi pasukan di tangga kedua, Freiburg yang bakal melayani RB Leipzig hari ini.Bayern Munich terpaksa membayar 'harga yang mahal' disebalik kemenangan tersebut selepas penyerangnya, Sadio Mane terpaksa dikeluarkan pada awal perlawanan setelah mengalami kecederaan.

Jurulatih Bayern Munich, Julian Nagelsmann berkata tahap kecederaan yang dialami penyerang Senegal itu tidak dapat dipastikan."Dia (Sadio) mengalami retak di tempurung lutut",kata Nagelsmann kepada media Sky."Namun, kami harap kecederaan itu tidak terlalu teruk", katanya lagi.-AFP


Serie A :Napoli kekalkan rekod tanpa kalah di persada liga

Serie A : Napoli kekalkan rekod tanpa kalah di persada ligaNAPLES, 9 November-Napoli terus melebarkan kedudukan sebagai pendahulu liga Serie A, selepas menundukan Empoli 2-0.Kemenangan tersebut membolehkan pasukan itu menjarakkan kedudukan sebanyak lapan mata di hadapan pesaing yang juga juara bertahan, AC Milan.Jaringan hasil sepakan penalti Hirving Lozano minit ke -69 dan jaringan minit akhir oleh Piotr Zielinski membolehkan Napoli berpeluang menjuarai liga selepas kali terakhir melakukannya 30 tahun yang lalu.

"Perjalanan masih jauh, dan sukar.Kami perlu tenang dan fokus dan hadapi perlawanan satu demi satu",kata jurulatih Napoli Luciano Spalletti kepada media.Sementara itu, dalam satu lagi perlawanan,juara bertahan Serie A,AC Milan hanya mampu seri dengan pasukan bermasalah Cremonese 0-0.Pasukan yang digelar 'The Rossoneri' turun bermain tanpa beberapa tonggak akibat kecederaan bermain baik sepanjang perlawanan,namun dibafikan peluang oleh ketangkasan penjaga gol Cremonese, Marco Carnesecchi."Kami bermain baik pada separuh masa pertama,namun segalanya tidak menjadi ketika memasuki separuh masa kedua"jelas jurulatih AC Milan, Stefano Pioli.-AFP


Brazil umum skuad Piala Dunia 2022

RIO DE JANEIRO, 8 November- Brazil telah mengumumkan senarai 26 pemain terakhir yang akan dibawa ke Qatar.Pengendalinya, Tite turut menyenaraikan pemain veteran berusia 39 tahun, Dani Alves dalam misi mereka memburu gelaran keenam.Bekas pemain Juventus, PSG dan Barcelona itu yang kini beraksi di liga Mexico, menjadi pemain tertua pernah dinamakan untuk skuad Piala Dunia Brazil.Piala Dunia 2022 merupakan edisi ketiga penyertaannya dalam kejohanan berkenaan.Skuad "Selecao" kali ini akan diketuai Neymar yang bakal menggalas tanggungjawab besar untuk menamatkan kemarau kejuaraan itu selama 20 tahun.Penyerang berusia 30 tahun itu melalui musim yang hebat bersama PSG dengan 15 gol dalam 19 perlawanan.

Bakal disertai Vinicius Junior dari Real Madrid dan bintang Arsenal, Gabriel Jesus yang memberikan pasukan pilihan di bahagian serangan.Turut tersenarai, perancang Flamengo, Pedro dan pemain Tottenham, Richarlison manakala pemain Liverpool, Roberto Firmino gagal mendapat kepercayaan Tite apabila disingkir. -AFP


Liga Europa: Barcelona akan berentap dengan Manchester United

NYON, 8 November- Undian Play-off Liga Europa menyaksikan Barcelona akan menentang Manchester United.Barcelona beraksi di Liga Europa susulan tersingkir daripada Liga Juara-Juara Eropah manakala Manchester United menduduki tangga kedua peringkat kumpulan Liga Europa.Lapan pasukan yang berada di tangga kedua Liga Europa akan menentang lapan pasukan di kedudukan ketiga peringkat kumpulan Liga Juara-Juara Eropah dengan pemenang akan mara ke pusingan 16 terakhir.Sementara itu, juara enam kali Sevilla akan bertemu PS Eindhoven, Juventus menentang Nantes dan AS Roma bertemu Salzburg.

Pusingan pertama perlawanan akan berlangsung pada 16 Februari dengan perlawanan timbal balik seminggu kemudian pada 23 Februari.Final Liga Europa musim ini berlangsung di Budapest pada 31 Mei tahun depan. -AFP


Hijau Kuning FC (HKFC) jalin kerjasama dengan kelab Sepanyol

(Selain menghantar pelatih untuk menjalani latihan, delegasi HKFC juga menghadiri kursus kejurulatihan dan pengurusan kelab di CD Leganes)

SPAIN, 8 November- Delegasi Hijau Kuning FC (HKFC) diketuai Presidennya, Mohd Talhah Zainol melakukan lawatan ke Granada FC.Lawatan yang turut disertai Pengarah Teknikal HK FC, Rosli Hussain serta staf pengurusan kelab bersama pemain muda berusia 17 tahun, Muhammad Hafiy Hamdan itu sebagai permulaan untuk menjalani latihan penuh musim depan.

(Muhammad Hafiy Hamdan,HKFC bersama salah seorang pegawai Granada FC)

Kedah Darul Aman, KDA FC dalam kenyataan memaklumkan, selain memperkenalkan Hafiy kepada barisan kejurulatihan dan pengurusan kelab, barisan kejurulatihan HK FC juga diberikan peluang mengikuti kursus kejurulatihan dan pengurusan kelab di CD Leganes, meninjau latihan pasukan belia beberapa kelab dan aktiviti jurulatih dengan menimba ilmu baharu bersama Akademi Atletico Madrid.Lawatan singkat bermula sejak empat hari lalu, bertujuan untuk memberi pendedahan awal dan menyesuaikan diri pelatih sebelum menyertai Akademi Granada FC tahun hadapan.


Keputusan undian 16 terbaik Liga Juara-Juara

(Keputusan penuh undian saingan 16 terbaik Liga Juara-Juara Eropah di NyonREUTERS)

NYON, 7 November- Berikut keputusan undian peringkat 16 terbaik saingan Liga Juara-Juara Eropah di sini, sebentar tadi.RB Leipzig mln Manchester CityClub Brugge mln BenficaLiverpool mln Real MadridAC Milan mln Tottenham HotspurEintracht Frankfurt mln NapoliBorussia Dortmund mln ChelseaInter Milan mln PortoParis St Germain mln Bayern Munich*Pasukan disebut pertama jadi tuan rumah*Aksi pertama pada 14-15 Februari dan 21-22 Februari 2023*Akdi kedua pada 7-8 Mac dan 14-15 Mac 2023 -REUTERS

(Stadium Olimpik Atatürk akan menjadi venue perlawanan akhir  Liga Juara Juara 2023/FOTO uefa.com)


(Pemain Negara meraikan jaringan gol kedua dari Razie Rahim (tiga, kiri) ketika menentang pasukan Jepun pada Kejohanan Hoki Piala Sultan Azlan Shah 2022/BERNAMA)

IPOH, 7 November- Malaysia layak ke perlawanan akhir Piala Sultan Azlan Shah edisi ke-29 selepas menewaskan Jepun 4-2.  Kemenangan ini sekali gus mengulangi pencapaian pasukan negara pada 2014 dan akan bertemu juara bertahan, Korea Selatan, Khamis ini.  Skuad negara bermula garang dengan asakan bertubi-tubi ke gawang Jepun sehingga memperoleh pukulan sudut penalti pada minit ke-7 dan mudah disempurnakan oleh Razie Rahim.  Seminit kemudian Razie menambah satu lagi jaringan, juga menerusi pukulan sudut penalti.  Tersentak dengan jaringan itu, pasukan pelawat menggandakan asakan dan berjaya menghasilkan jaringan pada minit ke-22 menerusi Kaito Tanaka.  The Speedy Tigers bagaimanapun tidak membiarkan kegembiraan itu kekal lama apabila terus menjarakkan kedudukan dengan jaringan padang oleh Nik Aiman Rozemi pada minit ke-30.  Jepun cuba bangkit dengan jaringan pada minit ke-34 menerusi pukulan sudut penalti oleh Shota Yamada.

(Malaysia, Korea Selatan buat perhitungam perlawanan akhir Piala Sultan Azlan Shah/HOKITA)

Asakan berterusan Jepun bagaimanapun digagalkan oleh aksi cemerlang penjaga gol Malaysia, Hafizuddin Othman.  Norsyafiq Sumantri mengesahkan kedudukan skuad negara di pentas akhir dengan jaringan keempat pada minit ke-46.  Pengendali skuad negara Arul Selvaraj berpuas hati dengan aksi ditampilkan anak buahnya. "Pemain kita berjuang hingga akhir perlawanan. Itulah gaya baharu pasukan kebangsaan Malaysia," kata Arul kepada media di sini. Terdahulu, aksi di sebelah petang menyaksikan Korea Selatan menewaskan Afrika Selatan dengan jaringan 2-1, manakala Mesir pula tumpas kepada Pakistan 1-4.


Keputusan undian pusingan playoff Liga Europa

PARIS, 7 November- Berikut adalah keputusan undian pusingan playoff saingan Liga Europa yang diadakan di Nyon, Switzerland, sebentar tadi.Barcelona (ESP) mln Manchester United (ENG)Juventus (ITA) mln Nantes (FRA)Sporting (POR) mln Midtjylland (DEN)Shakhtar Donetsk (UKR) mln Rennes (FRA)Ajax (NED) mln Union Berlin (GER)Bayer Leverkusen (GER) mln Monaco (FRA)Sevilla (ESP) mln PSV Eindhoven (NED)Red Bull Salzburg (AUT) mln Roma (ITA)*Aksi pertama pada 16 Februari manakala kedua, 23 Februari 2023- AFP

(Undian 16 terbaik Liga Europa diadakan di Nyon, Switzerland/REUTERS)


Manchester United bakal berentap dengan Barcelona

(Keputusan undian aksi playoff Liga Europa yang diadakan di Nyon, Switzerland/AFP)

NYON, SWITZERLAND, 7 November- Barcelona dan Manchester United akan bertemu pada aksi playoff saingan Liga Europa bagi merebut slot ke pusingan 16 terbaik.Barcelona bertemu juara Liga Europa 2017 itu sebanyak dua kali pada final Liga Juara-Juara 2009 dan 2011 dan memenangi kedua-dua pertemuan itu.United terpaksa bertemu Barcelona yang gagal meneruskan kemaraan dalam Liga Juara-Juara selepas sekadar menjadi naib juara kumpulan mereka di belakang satu lagi pasukan La Liga, Real Sociedad.Lapan naib juara Liga Europa akan bertemu lapan pasukan di tempat ketiga Liga Juara-Juara dan pemenang pertembungan itu akan mara ke pusingan 16 terbaik.Undian lain menyaksikan juara enam kali, Sevilla berdepan PSV Eindhoven manakala gergasi Itali, Juventus menentang Nantes sementara AS Roma bertemu RB Salzburg.Aksi pertama akan berlangsung pada 16 Februari sementara aksi kedua pada 23 Februari. -REUTERS


Liverpool berpeluang tebus kekalahan Liga Juara-Juara di tangan Real Madrid

(Kertas undian yang memaparkan nama Liverpool FC ketika sesi undian pusingan 16 terbaik di Nyon, Switzerland/AFP)

PARIS, 7 November- Liverpool berpeluang membalas dendam atas kekalahan pada aksi final Liga Juara-Juara Eropah musim lalu selepas diundi menentang penyandang juara, Real Madrid dalam pusingan 16 terbaik.Dalam undian yang diadakan di Nyon, Switzerland, Paris Saint Germain (PSG) pula diundi bertemu Bayern Munich sekali gus mengulangi aksi final 2020 yang dimenangi pasukan dari Bundesliga itu.Juara Liga Perdana Inggeris (EPL), Manchester City akan berentap dengan RB Leipzig sementara juara 2021, Chelsea akan berdepan satu lagi wakil Bundesliga, Borussia Dortmund.Tottenham yang mengungguli kumpulan mereka berdepan undian sukar menentang juara Itali, AC Milan.Inter Milan bertemu Porto sementara Eintracht Frankfurt berdepan cabaran Napoli sementara Benfica diundi bersama Club Brugge.Aksi timbal balik pertama akan berlangsung pada Februari sementara aksi kedua pada Mac.Final edisi kali ini akan berlangsung di Istanbul pada 10 Jun, tahun depan. -AFP

(Duta Liga Juara-Juara, bekas pemain bola sepak Turki, Hamit Altintop menunjukkan slip kertas Liverpool FC semasa undian pusingan 16 kejohanan bola sepak Liga Juara-Juara UEFA 2022-2023 di Nyon/AFP)


Dari kem pelarian ke Piala Dunia bersama Kanada

OTTAWA, 7 November- Apabila Alphonso Davies masuk ke Stadium Al Rayyan untuk berdepan barisan bintang Belgium pada 23 November depan, ia menandakan langkah terkini dalam perjalanannya dari kem pelarian ke pentas Piala Dunia.Pemain Kanada yang juga pemain sayap Bayern Munich itu dipenuhi dengan karier yang mencipta beberapa rekod ketika usia baru mencecah 22 tahun.Pada usia begitu, ramai pemain sebaya sedang membina nama untuk melangkah ke peringkat lebih tinggi, tetapi Davies sudah boleh dianggap sebagai pemain veteran.Empat gelaran Bundesliga, satu trofi Liga Juara-Juara Eropah dan satu gelaran Piala Kelab Dunia adalah sebahagian pengiktirafan dimiliki Davies selepas karier bola sepak profesional bermula ketika berusia 15 tahun di Major League Soccer (MLS).Ia jauh berbeza berbanding bagaimana bek sayap itu memulakan kehidupannya.Davies dilahirkan di kem pelarian di Ghana dan dia tinggal di situ selama empat tahun apabila keluarganya melarikan diri berikutan perang saudara di Liberia."Apabila kami keluar untuk mendapatkan makanan, kami terpaksa melangkah mayat," kata ibu Davies iaitu Victoria, ketika mengimbas kehidupan di kem pelarian itu.

(Alphonso Davies dari kem pelarian ke Piala Dunia bersama Kanada/AFP)

Bagi mengelak hidup terus melarat, mereka berhijrah ke Kanada dengan bermula di Windsor, Ontario, kemudian ke Edmonton, Alberta.Di negara yang menganggap hoki ais sebagai sukan utama, Davies mempamerkan bakat luar biasa dalam bola sepak ketika di sekolah rendah sebelum kebolehannya itu menarik perhatian."Budak itu ada anugerah dalam sukan berkenaan," kata Tim Adams, pengasas liga selepas sekolah 'Free Footie' apabila Davies memulakan langkahnya.Dia kemudian menyertai akademi bola sepak di Edmonton dan pada usia 14 tahun, dia menjalani percubaan di Vancouver, sebelum dipilih menyertai sistem remaja Whitecaps.Dari situlah segalanya bermula dan ketika berusia 15 tahun lapan bulan, dia menjadi pemain termuda Kanada untuk beraksi di MLS.Pada usia 16 tahun tujuh bulan, dia menjadi pemain termuda dalam skuad kebangsaan Kanada selepas diberi kerakyatan. -AFP


Southampton pecat pengurus pasukan

LONDON, 7 November- Kelab Liga Perdana Inggeris (EPL), Southampton mengesahkan mereka sudah memecat pengurusnya, Ralph Hasenhuttl susulan permulaan musim yang buruk.Kelab itu yang kini berada di zon penyingkiran selepas tewas 4-1 di tangan Newcastle, memaklumkan ini adalah 'masa yang sesuai untuk membuat perubahan.'"Hasenhuttl yang dilantik pada Disember 2018 meninggalkan pasukan dengan sumbangan yang signifikan serta beberapa keputusan yang sentiasa diingati."Selain turut menjadi watak penting dalam pembangunan infrastruktur pasukan, identiti dan cara permainan pasukan." menurut kenyataan kelab itu.Jurulatih pasukan utama, Ruben Sellles akan mengendalikan pasukan buat sementara waktu.-AFP


Pemain tunggak kemenangan pasukan dalam liga utama Eropah

PARIS, 7 November- Mohamed Salah kembali ke prestasi terbaiknya minggu ini dengan menjaringkan dua gol selepas Liverpool menewaskan Tottenham 2-1.Sebelum ini Mohamed Salah dikritik bermula perlahan di awal musim, namun kembali di landasan dengan merekodkan 10 gol dalam 10 perlawanan terakhirnya.Skuad kendalian Jurgen Klopp kembali meraih kemenangan selepas dua kekalahan berturut-turut liga, namun masih ketinggalan tujuh mata di belakang Spurs yang menduduki tangga keempat.Liverpool bermula garang dan mendahului permainan selepas Darwin Nunez mengumpan bola kepada Salah dalam aksi di Stadium Tottenham Hotspur itu.Mohamed Salah menjaringkan dua gol pada separuh masa pertama untuk membolehkan Liverpool meraih kemenangan pertama di tempat lawan dalam Liga Perdana musim ini. Dia dengan tenang melepasi Hugo Lloris kemudian memerangkap Eric Dier untuk menewaskan penjaga gol itu.Eric Dier melakukan kesilapan dengan menanduk bola kepada Salah, dan penyerang Mesir itu tidak mensia-siakan peluang terhidang.Harry Kane merapatkan jurang untuk Spurs pada minit ke-70 namun tidak mencukupi untuk mengelak kekalahan ketiga mereka dalam empat perlawanan liga."Ia kemenangan penting. Apa yang kami tunjukkan ialah kami tidak terlalu tertekan apabila dibolosi.

(Penyerang Liverpool, Mohamed Salah (kiri) menewaskan penjaga gol Tottenham, Hugo Lloris dalam aksi Liga Perdana Inggeris di Stadium Tottenham Hotspur, London/AFP)

"Saya suka persembahan malam ini. Kita tidak boleh konsisten dengan hanya bermain baik sepanjang masa. Ia berkenaan semangat juang yang kami tunjukkan malam ini," kata Klopp.Beberapa pemain Afrika antara yang beraksi cemerlang menyumbang gol ialah Victor Osimhen untuk Napoli dan Eric Maxim Choupo-Moting untuk Bayern Munich.Berikut ialah senarai AFP Sport pemain yang beraksi cemerlang untuk pasukan masing-masing dalam liga utama Eropah:

WILFRIED ZAHA (Crystal Palace)Wlfried Zaha menjaringkan gol dan menghadiahkan kemenangan buat Palace bangkit daripada ketinggalan untuk menang 2-1 di West Ham.Pemain sayap dari Ivory Coast mengekalkan momentum untuk meledak gol keenamnya dalam 12 perlawanan musim ini.

YOANE WISSA (Brentford)Yoane Wissa memainkan peranan terbaik di Brentford dengan ketiadaan Ivan Toney yang digantung, seterusnya memanfaatkan sepakan penalti dan menjaringkan gol kedua pasukannya ketika seri 2-2 di Nottingham Forest.

VICTOR OSIMHEN (Napoli)Victor Osimhen mengungguli tangga teratas carta penjaring di Itali dengan lapan gol selepas satu lagi aksi kemenangan perlawanan daripada penyerang Nigeria itu, kali ini dalam kemenangan 2-1 Napoli di Atalanta, memberi mereka kelebihan enam mata. Selepas membuka peluang sepakan penalti yang disempurnakan oleh seorang lagi pemain antarabangsa Nigeria, Ademola Lookman, untuk membuka jaringan buat tuan rumah, pemain berusia 23 tahun itu turut memberikan hantaran yang menyaksikan Eljif Elmas menjaringkan gol kemenangan Napoli.

BUNDES LIGAERIC MAXIM CHOUPO-MOTING (Bayern Munich)Penyerang Bayern Munich , Choupo-Moting meneruskan prestasi cemerlang dengan menjaringkan dua gol penting untuk kedudukan 3-2 buat pasukannya di Hertha Berlin, ini menjadikan jumlah 10 gol dalam 10 perlawanan terakhirnya. Penyerang Cameroon kelahiran Hamburg itu menjaringkan dua gol dalam masa dua minit pada separuh masa pertama dan tambahan satu gol oleh Jamal Musiala. SADIO MANE (Bayern Munich)Sadio Mane berpuas hati membiarkan Choupo-Moting meneruskan rentak panasnya, Mane bermain tenang mengikut standardnya menentang Hertha, tetapi masih tetap berhasil membuka laluan buat pemain remaja Jerman Jamal Musiala menjaringkan gol dengan hantaran silang yang baik.Mane, yang akan beraksi untuk Senegal dalam perlawanan Piala Dunia pertama mereka menentang Belanda pada 21 November, kini mempunyai tiga assist untuk jaringan enam gol musim ini. -AFP


PM harap kejayaan Liek Hou pembakar semangat kepada atlet para lain

KUALA LUMPUR, 7 November- Datuk Seri Ismail Sabri Yaakob berharap kejayaan Cheah Liek Hou merangkul gelaran perseorangan lelaki ketujuhnya pada Kejohanan Para Badminton Dunia menjadi pembakar semangat kepada atlet para yang lain untuk berjaya dalam bidang dan acara sukan masing-masing.Sambil mengucapkan tahniah dan selamat maju jaya kepada jaguh badminton para negara itu, Perdana Menteri juga mahu atlet para yang lain dapat bersama membuktikan bahawa kekurangan mereka bukannya satu halangan untuk berjaya dalam hidup.Beliau berkata demikian dalam catatan di Facebooknya, hari ini.Semalam, atlet berusia 34 tahun itu merampas kembali gelaran perseorangan SU5 (kecacatan fizikal) daripada pesaing utamanya Dheva Anrimusthi dari Indonesia dengan kemenangan 21-14, 21-12 di Yoyogi National Gymnasium di Tokyo, Jepun.Bagaimanapun, Liek Hou dan gandingannya Mohamad Faris Ahmad Azri tewas 13-21, 12-21 kepada Dheva-Hafizh Briliansyah Prawiranegara dalam aksi final beregu lelaki sekali gus gagal meraih gelaran keenamnya untuk acara tersebut.

Berita berkaitan:Agong, Raja Permaisuri zahir tahniah kepada atlet para badminton Liek Hou

Liek Hou pernah muncul juara perseorangan pada 2005, 2007, 2011, 2013, 2015 dan 2017 manakala bagi beregu, beliau meraih kejuaraan pada 2005, 2007, 2011, 2013 dan 2015.Beliau tewas pada pusingan separuh akhir perseorangan lelaki kepada Dheva pada edisi 2019.


FAM guna VAR musim depan

(Timbalan Presiden Persatuan Bola Sepak Malaysia (FAM), Datuk Mohd Yusoff Mahadi)

KELANA JAYA, 7 November- Persatuan Bolasepak Malaysia (FAM) kini sedang dalam proses penelitian menggunakan sistem Video Bantuan Pengadil (VAR) dalam saingan Piala FA dan Piala Malaysia musim depan.Namun penggunaan VAR tidak akan digunakan dalam saingan Liga Malaysia. Timbalan Presiden Persatuan Bola Sepak Malaysia (FAM), Datuk Mohd Yusoff Mahadi berkata badan induk itu kini masih dalam peringkat perbincangan mengenai langkah tersebut."Setakat ini, semua exco bersetuju untuk kita gunakan VAR bagi kedua-dua kejohanan itu dan perkara ini bergantung kepada Jawatankuasa Teknikal FAM diterajui Datuk S. Sivasundaram,” katanya pada sidang media Mesyuarat Jawatankuasa Eksekutif FAM kali keenam bagi penggal 2021-2025 di Wisma FAM di sini.Sementara itu, Naib Presiden FAM, Datuk S. Sivasundaram menyatakan penggunaan VAR di dalam saingan Piala FA dan Piala Malaysia musim 2023 perlu dibincang terlebih dahulu dengan Malaysia Super League (MFL).Jelasnya, untuk merealisaikan projek itu FAM sudah mengadakan kan perbincangan dengan dua syarikat pembekal iaitu Hawk-Eye Innovations dan Mediapro."Yang penting sekarang adalah berkaitan perbelanjaan, seperti yang saya katakan kita baharu sahaja habis mengkaji semua stadium, 'pipe line' sudah sedia namun sebelum kita mulakan semua ini tahun depan paling penting melibatkan perbelanjaan kerana ianya melibatkan 300 perlawanan keseluruhan.

(Sidang media Mesyuarat Jawatankuasa Eksekutif FAM kali keenam bagi penggal 2021-2025 di Wisma FAM di Kelana Jaya)

Sehubungan itu, beliau yang juga Timbalan Presiden FAM berkata penggunaan VAR bagi kedua-dua saingan Piala FA dan Piala Malaysia mungkin tertakluk kepada perlawanan-perlawanan tertentu seperti peringkat separuh akhir dan akhir.“Perkara ini kita perlu berbincang dengan MFL (Liga Bolasepak Malaysia) kerana mereka adalah badan pentadbir Liga Malaysia,” katanya sambil memaklumkan beberapa pengadil tempatan akan dihantar menyertai kursus VAR selama enam hingga sembilan bulan.Baru-baru ini, FAM telah mengadakan perjumpaan bersama dua syarikat pembekal VAR iaitu Hawk-Eye Innovations dan Mediapro bagi mendapatkan butiran dan data penting mengenai teknologi itu yang digunakan secara meluas di peringkat antarabangsa.Hawk-Eye Innovations dan Mediapro bukan lagi nama asing dalam teknologi VAR apabila kepakaran mereka digunakan dalam kancah saingan liga Eropah dan kejohanan peringkat benua.


10 kad merah dilayang pada pertembungan Boca Juniors menentang Racing Club

ANKARA, 7 November - Perlawanan akhir piala bola sepak tempatan Argentina pada Ahad menyaksikan beberapa detik menarik apabila 10 kad merah dilayangkan pada pertembungan Boca Juniors menentang Racing Club.Pada kejohanan itu, Racing Club menewaskan Boca Juniors, juara liga Argentina dan piala domestik tahun ini dengan keputusan 2-1 selepas masa tambahan.Namun, gol kemenangan Racing Club itu mencetuskan pergaduhan menyebabkan pengadil Piala Dunia FIFA, Facundo Tello, melayangkan tujuh kad merah kepada pemain Boca Juniors dan tiga lagi kepada Racing Club, lapor Agensi Anadolu.Pemain Boca yang dibuang padang ialah Sebastian Villa, Alan Varela, Luis Advincula, Carlos Zambrano, Diego Gonzalez, Frank Fabra dan Dario Benedetto. Johan Carbonero dari Racing Club, penjaring gol kemenangan Alcaraz, dan Jonathan Galvan turut menerima kad merah.

Kebanyakan pemain dibuang padang kerana bergaduh. - BERNAMA


Kematian pelatih NHDP akibat pembuluh darah ke otak pecah

IPOH, 7 November- Pembuluh darah ke otak pecah (Intracranjal Hemorrhage) menjadi punca kematian pelatih Program Pembangunan Hoki Negara (NHDP) yang meninggal dunia di asrama Majlis Sukan Negara (MSN) Perak, di sini, semalam.Ketua Polis Perak Datuk Mohd Yusri Hassan Basri berkata ia adalah hasil bedah siasat ke atas mayat Bill Wolfson Anak Lianie, 14, yang dilakukan di Hospital Raja Permaisuri Bainun (HRPB) pada pukul 9.00 pagi tadi."Hasil siasatan lanjut, ibu si mati mengesahkan anaknya memang mempunyai rekod masalah kesihatan sejak kecil," katanya dalam kenyataan di sini hari ini.Beliau berkata susulan itu, kes diklasifikasikan sebagai mati mengejut dan mayat mendiang akan dibawa pulang ke Kuching, Sarawak bagi urusan pengebumian.Wolfson yang mengikuti Program Klinik Penjaga Gol di Akademi Hoki Raja Ashman di sini mengadu tidak selesa serta berasa hendak pitam sebelum tiba-tiba rebah di biliknya pada kira-kira pukl 7.00 pagi semalam.Beliau antara penjaga gol di Pusat Latihan Daerah NHDP di Sekolah Menengah Kebangsaan Penrissen, Kuching yang terpilih mengikuti klinik penjaga gol dikendalikan oleh NHDP bermula Sabtu lepas hingga semalam.

Wolfson ditemani Ketua Jurulatih Remaja Negeri Sarawak Wilina Mac Carina Anak Wilson dan tiba di Ipoh Khamis lepas dengan menaiki penerbangan bagi menghadiri klinik penjaga gol berkenaan sempena penganjuran Piala Sultan Azlan Shah.


Malaysia belasah Afrika Selatan, hanya perlu seri dengan Jepun untuk ke final

IPOH, 7 November- Malaysia hanya perlu seri dengan Jepun esok untuk layak ke final kejohanan hoki Piala Sultan Azlan Shah selepas membelasah Afrika Selatan 7-2 malam tadi.Permainan antara Malaysia dan Afrika Selatan semalam dihentikan pada minit ke-14 kerana hujan lebat, dengan Afrika Selatan mendahului 1-0 hasil pukulan sudut penalti Le Forestier Cameron.Bagaimanapun, kedudukan Speedy Tigers di bawah bimbingan A. Arul Selvaraj berubah apabila permainan disambung semula hari ini.Muhammad Razie Rahim muncul sebagai hero hari ini dengan melakukan hatrik melalui pukulan sudut penalti pada minit ke-17, ke-19 dan ke-50. Selepas gol kedua Muhammad Razie perlawanan dihentikan selama 30 minit kerana hujan.Gol-gol terus dihasilkan selepas perlawanan bersambung kembali setelah hujan berhenti dengan gol Speedy Tigers disumbangkan oleh Nik Aiman Nik Rozemi menerusi gol padang pada minit ke-22, gol padang Muhammad Azrai Aizad Abu Kamal pada minit ke-23, gol padang Shello Silverius pada minit ke-38 dan pukulan sudut penalti kapten pasukan Najmi Farizal Jazlan pada minit ke-42.Connor Beauchamp menjaringkan gol kedua Afrika Selatan menerusi pukulan sudut penalti pada minit ke-34. Selepas empat perlawanan, Korea Selatan mendahului kedudukan enam pasukan peserta dengan 10 mata sementara Malaysia di kedudukan kedua dengan tujuh mata dan Jepun dengan tujuh mata di tangga ketiga kerana perbezaan jaringan. Mesir di kedudukan keempat dengan empat mata diikuti Afrika Selatan (tiga mata) dan Pakistan (dua mata).Arul Selvaraj memuji pemainnya di atas aksi bertenaga mereka ketika menentang Afrika Selatan.“Diharap kemenangan kedua akan memberi inspirasi kepada pemain untuk menewaskan Jepun esok. Walaupun kami mempunyai rekod yang baik menentang Jepun, pemain kami mesti kekal fokus dan menyudahkan tugas mereka,” katanya. -BERNAMA


MoSalah wira Liverpool, tewaskan Spurs 2-1

LONDON, 7 November - Bintang Mesir, Mohamed Salah muncul wira Liverpool selepas menjaringkan dua gol dalam aksi Liga Perdana Inggeris berdepan Tottenham Spurs awal pagi tadi.Skuad The Reds itu tampak yakin mengawal permainan selain melakukan pelbagai percubaan tepat ke arah gawang lawan.Ketiadaan bintang Korea Selatan, Son Heung-min juga antara punca kegagalan Spurs mengucar-ngacirkan pertahanan Liverpool selepas pemain itu mengalami kecederaan parah di bahagian mata pada aksi Liga Juara-Juara ketika berdepan Marseille.Menurut pengendali The Reds, Jurgen Klopp kemenangan itu amat penting buat pasukan, di samping menjadi pembakar semangat pasukan untuk kekal cemerlang."Ia kemenangan penting. Apa yang kami tunjukkan ialah kami tidak terlalu tertekan apabila dibolosi."Saya suka persembahan mereka. Kita tidak boleh konsisten dengan hanya bermain baik sepanjang masa. Ia berkenaan semangat juang yang kami tunjukkan malam ini," kata Klopp.MoSalah membuka tirai jaringan pada minit ke-11 menerusi hantaran pendek Darwin Nunez dalam kotak penalti.Jaringan kedua dihasilkan menerusi kesilapan pertahanan lawan, Eric Dier yang menanduk bola ke arah belakang sekali gus membuka ruang pemain 'lipas kudung', MoSalah mencipta gol.

(Penyerang Liverpool, Darwin Nunez tampil garang dalam aksi berdepan Spurs menyempurnakanpeluang dan hantaran tepat untuk membantu pasukan/AFP)

Bintang Spurs, Harry Kane akhirnya menemui sentuhan magis menjaringkan gol pada babak kedua untuk merapatkan jurang.Skuad The Lillywhites cuba untuk bangkit menyamakan kedudukan, bagaimanapun cubaan hanya melewati gawang Liverpool sehingga akhir permainan.MoSalah yang dinobatkan pemain terbaik perlawanan, kini sudah meledak 10 gol dalam 10 perlawanan selepas permulaan musim yang perlahan."Kami ketinggalan berbanding pasukan lain yang sentiasa menang kerana mereka mempunyai skuad yang besar," kata pengurus Spurs, Antonio Conte.Liverpool kini ditangga kelapan liga dan akan menerima kunjungan Southampton pada esok untuk aksi seterusnya.-AFP


"Pemain perlu bertanggungjawab, kekalahan kepada Aston Villa" - Erik ten Hag

BIRMINGHAM, 7 November - Kekalahan Manchester United menentang Aston Villa 1-3 dalam aksi Liga Perdana Inggeris awal pagi tadi nyata merisaukan pengurusnya, Erik ten Hag.Skuad The Red Devils yang turun dengan hampir keseluruhan pemain utama gagal mengawal tempoh 90 minit permainan selain sering melakukan kesilapan teknikal.Keberadaan penyerang sensasi, Cristiano Ronaldo juga dilihat tumpul dalam menguji penjaga gol lawan, Emiliano Martínez.Jaringan sulung permainan dibuka seawal minit ke-7 dengan sepakan deras Leon Bailey, disusuli jaringan kedua dalam tempoh empat minit oleh Lucas Digne menerusi sepakan percuma.Aston Villa mula mendominasi permainan selepas meletakkan pasukan selesa 2-0 pada babak pertama sekali gus menaikkan moral pemain.Bagaimanapun, pertahanan United, Luke Shaw sempat menghadiahkan satu gol 'deflection' menerusi rembatan kencang yang terkena pemain Villa, Jacob Ramsey sebelum berakhir babak pertama.Sejurus mula separuh masa kedua, Villa meneruskan momentum dengan menjaringkan gol ketiga pada minit ke-49 menerusi 'set-piece' Ollie Watkins kepada Jacob Ramsey dan jaringan kekal hingga tamat perlawanan.

(Aksi Manchester United dan Aston Villa turut dicemari insiden tegang di antara Cristiano Ronaldo dan Tyrone Mings/AFP)

Menurut Erik ten Hag, pemain perlu bertanggungjawab dengan kekalahan tersebut. "Anda perlu membaca perlawanan dan mengikut perancangan. Bukannya dibolosi dua gol, ia tidak sepatutnya berlaku."Ia sukar diterima apabila dibolosi begitu pantas di babak kedua menerusi serangan balas. Pemain-pemain kami berpengalaman. Mereka perlu memenangi pertarungan."Ia kelihatan seperti mereka lebih cergas. Ia tidak boleh diterima. Pemain-pemain perlu bertanggungjawab dan bersedia," kata Ten Hag.United menduduki tangga kelima liga, dibelakang Spurs dengan jurang tiga mata, kurang satu perlawanan.Manchester United akan berkunjung ke Stadium Craven Cottage bagi aksi melawan Fulham pada 14 November depan.-AFP


Agong, Raja Permaisuri zahir tahniah kepada atlet para badminton Liek Hou

KUALA LUMPUR, 7 November- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan tahniah kepada juara Paralimpik Tokyo 2022 Cheah Liek Hou yang merangkul gelaran perseorangan lelaki ketujuhnya pada Kejohanan Para Badminton Dunia.“Semoga dilimpahi kecemerlangan berterusan,” titah Seri Paduka berdua menerusi poster dikongsi Facebook rasmi Istana Negara, hari ini.Atlet berusia 34 tahun itu merampas kembali gelaran perseorangan SU5 (kecacatan fizikal) daripada pesaing utamanya Dheva Anrimusthi dari Indonesia dengan kemenangan 21-14, 21-12 di Yoyogi National Gymnasium di Tokyo, Jepun, semalam.Bagaimanapun, Liek Hou dan gandingannya Mohamad Faris Ahmad Azri tewas 13-21, 12-21 kepada Dheva-Hafizh Briliansyah Prawiranegara dalam aksi final beregu lelaki sekali gus gagal meraih gelaran keenamnya untuk acara tersebut.Liek Hou muncul juara perseorangan pada 2005, 2007, 2011, 2013, 2015 dan 2017 manakala bagi beregu, beliau meraih kejuaraan pada 2005, 2007, 2011, 2013 dan 2015.Beliau tewas pada pusingan separuh akhir perseorangan lelaki kepada Dheva pada edisi 2019.

(Cheah Liek Hou / Instagram BWF)


Para SUKMA: Sabah juara keseluruhan, calar rekod bersih Sarawak

(Kontinjen Sabah dinobatkan sebagai juara keseluruhan Para SUKMA XX)

KUALA LUMPUR, 7 November- Kontinjen Sabah muncul juara keseluruhan Temasya Para SUKMA Majlis Sukan Negara 2022 yang berakhir semalam dengan berjaya meraih 54 emas, 36 perak dan 35 gangsa.Kontinjen Sabah diumumkan sebagai juara keseluruhan pada Majlis Perasmian Penutupan Sukan Para SUKMA di Seri Kembangan, Selangor.Ini kali pertama Sabah menjuarai Para SUKMA sekali gus menamatkan rekod milik Sarawak yang mengungguli temasya sebanyak 13 kali berturut-turut. Pencapaian 54 pingat emas oleh Sabah mengatasi sasaran awal 40 pingat emas yang telah ditetapkan kontinjen sebelum ini.Ia, sekali gus memperbaiki pencapaian naib juara pada 2018 dengan 36 emas 28 perak dan 30 gangsa.Sementara itu, atlet para olahraga Melaka, Mohammad Zikri Zakaria dan atlet para memanah compound Perak, Nur Jannaton Abdul Jalil dipilih sebagai atlet terbaik temasya kali ini.Nur Jannaton meraih tiga pingat emas keseluruhan.Manakala Mohammad Zikri pula mencuri tumpuan dengan memecahkan tiga rekod temasya dalam tiga acara berbeza iaitu lempar cakera, merejam lembing dan lontar peluru kategori F55.

(Atlet terbaik temasya menjadi milik Nur Jannaton Abdul Jalil dari Perak dan Mohammad Zikri Zakaria dari Melaka)


Piala Malaysia: Selangor terus menyinar

KELANA JAYA, 7 November- Aksi suku akhir pertama Piala Malaysia, malam tadi menyaksikan juara 33 kali, Selangor FC meneruskan rentak cemerlang bawah kendalian pengendali baharu, Tan Cheng Hoe dengan menumpaskan Negeri Sembilan FC 2-0 di Stadium Majlis Bandaraya Petaling Jaya, Kelana Jaya.Beraksi di laman sendiri ternyata memberi kelebihan buat pasukan Selangor sekali gus membawa bekalan selesa buat skuad kendalian Tan Cheng Hoe apabila bertandang ke Stadium Tuanku Abdul Rahman, Paroi pada 12 November ini. Selangor FC bermula garang apabila mengasak bertali arus ke kubu pasukan lawan.Deretan peluang yang dicipta jentera serangan Gergasi Merah berjaya ditepis dengan ketangkasan penjaga gol NSFC, Ahmad Syihan Hazmi sehingga pada separuh masa pertama dengan keputusan 0-0.Bersambung separuh masa kedua, skuad Selangor akhirnya dihadiahkan sepakan penalti pada minit ke-52 selepas pertahanan NSFC, Herold Goulon mengasari Shahrul Nazeem sekali gus dilayangkan kad merah.Penyerang Selangor FC, Herlison Caion berjaya menyempurnakan sepakan penalti tersebut meskipun hampir ditepis Penjaga Gol NSFC.Beraksi 10 pemain membuatkan skuad K. Devan semakin tempang dan Selangor berjaya menguasai perlawanan.Hasilnya, pada masa tambahan,pemain gantian, Aliff Haiqal berjaya meledak gol kedua Selangor sekali gus memberi kemenangan selesa pasukan tuan rumah.Sementara itu, misi Kuala Lumpur (KL) City FC untuk mempertahankan trofi Piala Malaysia tampak sukar selepas tewas tipis 0-1 kepada Terengganu FC (TFC) di laman sendiri. Perlawanan berlangsung di Stadium Bola Sepak Kuala Lumpur, Cheras.Gol tunggal perlawanan disempurnakan penyerang import Skuad Penyu, Kpah Sherman pada minit ke-14.


Fakri Raimi ungguli acara lontar peluru lelaki kategori F57

KUALA LUMPUR, 6 November - Penyertaan di dua edisi temasya Para Sukan Malaysia (Para Sukma) lepas tanpa pingat emas akhirnya membuahkan hasil buat atlet para Johor, Fakri Raimi Razak selepas mengungguli acara lontar peluru lelaki kategori F57 (kecacatan saraf).Fakri, 34, yang bersaing bersama sembilan peserta lain dinobatkan sebagai juara selepas membuat lontaran sejauh 8.04meter (m) pada aksi di Stadium Mini Majlis Sukan Negara, Bukit Jalil itu."Saya bersyukur dengan apa yang diusahakan selama ini berhasil dengan meraih kejayaan ini."Ini juga kejayaan paling manis pada temasya kali ini setelah tidak berhasil meraih emas bagi dua lagi acara lain disertai iaitu merejam lembing dan lempar cakera," katanya di sini.

Menceritakan kunci kejayaan itu, Fakri berkata anak ketiganya Luth Zain yang lahir tiga bulan lalu menyuntik semangat buatnya untuk meraih emas tersebut."Saya hadiahkan pingat emas ini kepada keluarga dan Luth.“Lepas ini saya tidak ada perancangan untuk menyertai mana-mana kejohanan besar namun jika diberikan peluang, akan cuba membuat terbaik buat Johor pada Para Sukma akan datang,” katanya.Pingat perak acara itu diraih atlet para Sabah, Elvsius John yang membuat lontaran 7.92m sementara gangsa menjadi milik atlet para Selangor, Aliff Shafiq Muhamad dengan lontaran 7.82m. - BERNAMA


La Liga: Barca daki puncak liga, tewaskan Almeria 2-0

(Penyerang Barcelona, Ferran Torres (kanan) bersaing dengan pemain pertahanan Almeria, Houboulang Mendes (kiri) pada perlawanan bola sepak La Liga antara Barcelona menentang Almeria/AFP)

BARCELONA, 6 November - Kelab Barcelona mendaki puncak liga apabila menewaskan Almeria 2-0 di Camp Nou pada aksi saingan bola sepak La Liga, Sepanyol. Dua gol masing-masing dijaringkan Ousmane Dembele dan Frenkie de Jong.Kemenangan itu menyaksikan Barca berada dua mata di depan Real Madrid yang akan menentang Rayo Vallecano, Selasa depan.Ia juga adalah perlawanan terakhir buat Gerard Pique yang bermain di tempat sendiri untuk kelab berkenaan.

(Pemain pertahanan Barcelona, Gerard Pique melambai pada penonton pada penghujung perlawanan bola sepak La Liga antara Barcelona menentang Almeria/AFP)

Pemain pertahanan berusia 35 tahun itu akan bersara daripada bola sepak selepas kunjungan ke Osasuna, Rabu depan.Bintang Sepanyol itu telah bermain sebanyak 616 kali untuk kelab Catalan tersebut.Beliau turut memenangi 30 trofi dalam tempoh 14 tahun bersama pasukan terbabit. -AFP


Piala Malaysia : JDT benam Kelantan FC 3-0

(Keputusan akhir JDT menentang Kelantan FC)

KOTA BHARU, 6 November- Johor Darul Ta'zim (JDT) berjaya meraih kemenangan selesa apabila menewaskan Naib Juara Liga Premier, Kelantan FC 3-0 dalam aksi suku akhir pertama Piala Malaysia di Stadium Sultan Muhammad ke-4, Kota Bharu. Kemenangan itu menyaksikan Harimau Selatan hanya selangkah untuk ke separuh akhir dengan aksi timbal balik yang akan berlangsung di Stadium Sultan Ibrahim, Jumaat ini. Biarpun JDT tidak menyenaraikan beberapa tonggak penting dalam kesebelasan utama termasuk, Natxo Insa dan Fernando Forestieri, pasukan itu masih berada di depan dengan mendahului 2-0 pada separuh masa pertama.Pada minit ke-29, penjaring terbanyak Liga Super Bergson Da Silva membuka tirai jaringan dengan menanduk masuk sepakan sudut Leandro Velazquez.

Selang lapan minit kemudian, Syafiq Ahmad menjarakkan kedudukan buat JDT apabila penyerang kebangsaan itu bijak menyudahkan hantaran lambung Afiq Fazail. Walaupun Kelantan dilihat cuba bangkit di babak kedua, namun kedudukan JDT semakin selesa apabila Velazquez meledak gol ketiga pada minit ke-73. Malang menimpa Harimau Selatan apabila terpaksa bermain dengan 10 pemain selepas Afiq dilayangkan kad merah susulan menerima kad kuning kedua pada minit ke-76. Kesempatan itu bagaimanapun gagal digunakan The Red Warriors (TRW) untuk merapatkan kedudukan.Keputusan memihak kepada JDT dengan 3-0 hingga wisel penamat.


Jaringan lewat Haaland letakkan Man City teratas Liga Perdana

(Phil Foden (kiri) dan Erling Haaland memuji penyokong selepas perlawanan bola sepak Liga Perdana Inggeris antara Manchester City dan Fulham/AFP)

LONDON, 6 November- Gol jaringan penyerang prolifik, Erling Haaland melonjakkan Manchester City ke tangga teratas Liga Perdana Inggeris.Jaringan menerusi sepakan penalti pada masa kecederaan itu memberi kemenangan 2-1 kepada City dalam perlawanan menentang Fulham di Stadium Etihad.Pasukan Pep Guardiola mendahului 1-0 menerusi gol dijaringkan Julian Alvarez pada minit ke-17.Fulham kemudiannya menyamakan kedudukan pada minit ke-28 setelah Andreas Pereira menyempurnakan sepakan penalti yang diberikan kerana kekasaran Cancelo terhadap Harry Wilson.Pemain pertahanan City itu dilayangkan kad merah dan diperintah keluar padang.Tetapi Haaland menjadi wira sekali lagi setelah terlepas dua perlawanan terakhir City disebabkan masalah kesihatan dan kecederaan pada kaki.Masuk selaku pemain gantian, Haaland menjaringkan penalti pada masa kecederaan untuk menjaringkan gol ke-23 peribadi dalam 16 penampilan kompetitif City sejak perpindahannya dari Borussia Dortmund.Kemenangan liga ketujuh berturut-turut City meletakkan mereka satu mata di atas pendahulu liga, Arsenal yang bakal berhadapan dengan Chelsea. -AFP

(Erling Haaland (tiga kanan) meraikan kejayaan menjaringkan gol kedua pasukan menerusi sepakan penalti bersama Rodri, Phil Foden, Nathan Ake John Stones dan Manuel Akanji semasa perlawanan bola sepak Liga Perdana Inggeris antara Manchester City dan Fulham/AFP)